[pic] | KUMMISSJONI TAL-KOMUNITAJIET EWROPEJ | Brussel 25.6.2007 KUMM(2007) 358 finali RAPPORT MILL-KUMMISSJONI Ir-Rapport dwar il-Politika dwar il-Kompetizzjoni 2006 {SEC(2007)860} 1. Fl-2006, il-politika dwar il-kompetizzjoni kompliet tissalvagwardja u toħloq il-kondizzjonijiet li jippermettu lis-swieq li jiffunzjonaw b’mod kompetittiv għall-benefiċċju tal-konsumaturi u n-negozji Ewropej. Dan involva l-indirizzar tal-fallimenti tas-suq li jirriżultaw minn imġiba antikompetittiva minn parteċipanti fis-suq u minn ċerti strutturi tas-suq, min-naħa waħda, u l-kontribuzzjoni għal qafas ta’ politika ekonomika globali mifrux fuq is-setturi ekonomiċi li jwassal għal kompetizzjoni effettiva, min-naħa l-oħra. 2. L-ewwel taqsima ta’ dan ir-rapport tipprovdi stampa ġenerali ta’ kif l-istrumenti tal-politika tal-kompetizzjoni, jiġifieri r-regoli ta’ l-antitrust, ta’ l-amalgamazzjonijiet ( mergers ) u ta’ l-għajnuna mill-Istat, ġew żviluppati aktar u applikati b’mod ġenerali. It-tieni taqsima tiddiskuti kif it-taħlita ta’ dawn u strumenti oħra ġiet użata f’setturi ta’ priorità magħżula biex jintlaħqu l-għanijiet tal-politika tal-kompetizzjoni. It-tielet taqsima tagħti stampa ġenerali tal-kooperazzjoni fi ħdan in-Netwerk tal-Kompetizzjoni Ewropew (ECN – European Competition Network) u mal-qrati nazzjonali. Fir-raba’ taqsima, l-attivitajiet internazzjonali huma diskussi. Fl-aħħar nett, fil-ħames taqsima, deskrizzjoni fil-qosor tal-kooperazzjoni interistituzzjonali hija mogħtija. Aktar informazzjoni tinsab f'Dokument ta' Ħidma tal-Kummissjoni[1] dettaljat u fuq il-websajt tad-Direttorat Ġenerali tal-Kompetizzjoni[2]. 1. L-ISTRUMENTI 1.1. L-Antitrust – L-Artikoli 81 u 82 KE 1 .1.1. It-tfassil tar-regoli u l-politika 3. Flimkien mas-sanzjonijiet xierqa biex jiġu kkastigati u skoraġġati l-kartelli, azzjoni effettiva kontra l-kartelli teħtieġ inċentivi għall-parteċipanti biex jirrapportaw il-kartelli. Il-Kummissjoni ħadet pass importanti lejn il-kxif u t-tmiem ta’ kartelli billi adottat Avviż rivedut dwar l-Immunità mill-Multi u t-Tnaqqis tal-Multi f-Każijiet ta’ Kartelli [3]. Sar titjib f’bosta oqsma biex tiġi pprovduta aktar gwida lill-applikanti u biex tiżdied it-trasparenza tal-proċedura. Dawn l-emendi jirriflettu aktar minn erba’ snin ta’ esperjenza fl-applikazzjoni ta’ l-Avviż ta’ Klemenza ta’ l-2002[4] u huma kompletament konformi mal-Mudell ta’ Programm ta’ Klemenza ta’ l-ECN, ukoll adottat fl-2006. It-titjib jinkludi l-kjarifikazzjoni tal-limiti għall-immunità u t-tnaqqis ta’ multi u l-kondizzjonijiet li jridu jiġu ssodisfati mill-applikanti, u emendi fil-proċedura, bħall-introduzzjoni ta’ sistema ta’ mmarkar diskrezzjonali. 4. Il-multi huma ta’ importanza ċentrali biex jiskoraġġixxu kumpaniji milli jiksru r-regoli tal-kompetizzjoni. Sabiex iżżid l-effett ta’ skoraġġiment tas-sanzjonijiet tagħha, il-Kummissjoni adottat Linji ta’ gwida ġodda dwar il-metodu ta’ kalkolu tal-multi imposti fuq impriżi li jkunu kisru l-Artikolu 81 jew l-Artikolu 82 KE[5]. Skond il-Linji ta’ gwida ġodda, għal kull parteċipant fil-ksur, l-ammont bażiku tal-multa jkun ibbażat fuq perċentwali tal-bejgħ annwali tiegħu tal-prodott li miegħu għandu x’jaqsam il-ksur, fiż-żona ġeografika kkonċernata, u jista’ jkun sa 30% tal-bejgħ relevanti. Sabiex jirrifletti b’mod sħiħ id-dewmien tal-ksur, l-ammont korrispondenti jkun imbagħad moltiplikat skond in-numru ta’ snin tal-parteċipazzjoni ta’ l-impriża. Barra minn hekk, fil-każ ta’ dawk li jwettqu l-offiżi ripetutament, il-Kummissjoni tista’ żżid il-multa sa 100% - b’kull ksur preċedenti jiġġustifika żjieda fil-multa – u tikkunsidra mhux biss id-deċiżjonijiet preċedenti tagħha imma ukoll dawk ta’ l-Awtoritajiet Nazzjonali tal-Kompetizzjoni (NCAs) li japplikaw l-Artikolu 81 jew l-Artikolu 82 KE. 5. L-iffaċilitar ta’ l-infurzar privat jgħin biex jiġi żgurat li dawk li sofrew ħsara mill-ksur tal-liġi tal-kompetizzjoni tal-KE jistgħu jeżerċitaw id-dritt tagħhom għal kumpens, li jżid mal-livelli ta’ skoraġġiment globali billi jikkomplimenta l-infurzar pubbliku. Il- “Green Paper” dwar azzjonijiet ta’ danni għall-ksur tar-regoli ta’ l-antitrust ta’ l-UE kif jinsabu fl-Artikoli 81 u 82 tat-Trattat tal-KE[6] intlaqgħet b’interess kbir fil-komunità ta’ l-antitrust u ġiet diskussa b’mod wiesgħa fl-Ewropa u f’postijiet oħra. Matul konsultazzjoni pubblika l-Kummissjoni rċeviet kważi 150 sottomissjoni mill-gvernijiet, mill-awtoritajiet tal-kompetizzjoni, mill-industrija, mill-organizzazzjonijiet tal-konsumaturi, mingħand l-avukati u mill-akkademiċi. Il-maġġoranza vasta ta’ dawk li rrispondew qablu li l-vittmi tal-ksur tal-liġi tal-kompetizzjoni huma intitolati għad-danni, u li r-regoli proċedurali nazzjonali għandhom iwasslu għall-eżerċizzju ta’ dan id-dritt b’mod effettiv. Il-Kumitat Ekonomiku u Soċjali Ewropew ukoll laqgħa l-inizjattiva tal-Kummissjoni fl-opinjoni tiegħu fuq il- Green Paper [7]. Bħala tkomplija għall- Green Paper , il-Kummissjoni inkludiet fil-programm leġiżlattiv u ta’ ħidma tagħha ta’ l-2007 il-preparazzjoni ta’ White Paper fuq azzjonijiet ta’ danni fl-antitrust[8]. 6. Il-promozzjoni ta’ prinċipji ta’ kompetizzjoni permezz tas- sostenn attiv kontinwat kemm fi ħdan kif ukoll barra l-Kummissjoni, bl-għan ikun li jiġi żgurat li l-leġiżlazzjoni, fil-livell ta’ l-UE jew ta’ l-Istat Membru, li tfittex għanijiet ta’ politika leġittimi, ma tikkawżax ħsara żejda lill-kompetizzjoni. Is-sostenn attiv tal-kompetizzjoni kellu, b’mod partikolari, rwol importanti x’jilgħab fil-proċess leġiżlattiv relatat mar-Regolament REACH[9]. Bl-istess mod, il-Kummissjoni kompliet bl-isforzi tagħha biex tinkoraġġixxi l-Istati Membri jirrevedu ir-restrizzjoni tal-kompetizzjoni fil-qasam prinċipali tas-servizzi professjonali bħala kontribuzzjoni importanti biex jintlaħqu l-għanijiet ta’ Liżbona. 1.1.2. L-applikazzjoni tar-regoli 7. Il-Kummissjoni kompliet tagħti priorità għolja lill-iskoperta u l-iskoraġġiment ta’ kartelli . Hija ffokat l-azzjonijiet tagħha fuq kartelli attivi sinifikanti li jkunu l-aktar ta’ ambitu dinji jew Ewropew u li jinvolvu numru ta’ entijiet ekonomiċi. Il-Kummissjoni ħarġet seba’ deċiżjonijiet finali [10] li fihom immultat 41 impriża[11] total ta’ EUR 1 846 miljun (ikkumparat ma’ 33 impriża u total ta’ EUR 683 miljun f’multi fl-2005). Id-deċiżjonijiet maħruġa juru s-sinifikanza ekonomika tas-setturi involuti u d-dewma tal-kartelli, b’hekk il-multa medja kull impriża żdiedet b’mod sinifikanti. 8. Fl-aħħar ta’ l-2006 il-Kummissjoni kienet irċeviet total ta’ 104 applikazzjoni għall-immunità u 99 applikazzjoni għal tnaqqis tal-multi taħt l-Avviż ta’ Klemenza ta’ l-2002. Erbgħa mid-deċiżjonijiet tal-kartelli adottati fl-2006 kienu bbażati fuq l-Avviż ta’ Klemenza ta’ l-2002 u waħda fuq l-Avviż ta’ Klemenza ta’ l-1996. F’dawn il-każijiet il-Kummissjoni tat ukoll tnaqqis sostanzjali tal-multi għal total ta’ 10 kumpaniji bi skambju għall-evidenza pprovduta lill-Kummissjoni. 9. Ittieħdu aktar passi biex jiġu kkastigati l- abbużi ta’ dominanza. Il-Kummissjoni ffukat fuq l-industriji li joperaw b'netwerk li huma ta' importantza ewlenija għall-kompetittività Ewropea u l-iżvilupp ta' l-ekonomija ta' l-għarfien fl-Ewropa: il-Kummissjoni bdiet proċeduri kontra Telefónica , minħabba l-allegazzjoni ta' 'pressjoni fuq il-marġini' tas-swieq ta' aċċess għall-internet ta' firxa wiesgħa fi Spanja[12], u kontra Distrigaz , minħabba l-allegazzjoni ta' prattika li timpedixxi l-provvedituri ġodda milli jidħlu fis-suq tal-gass Belġjan[13]. Il-Kummissjoni adottat ukoll deċiżjoni finali fejn sabet li Tomra, produttur ta' magni li jiġbru l-kontenituri vojta kienet kisret l-Artikolu 82 KE billi operat sistema ta’ ftehim ta’ esklussività, impenji ta’ kwantità individwalizzati u skemi retroattivi ta’ rifużjoni individwalizzati, li kienu jirrestrinġu jew għall-inqas idewmu d-dħul fis-suq ta’ produtturi oħra ta’ magni li jiġbru l-kontenituri vojta[14]. 10. Valutazzjoni ekonomika soda u ffokar fuq imġiba li probabilment tagħmel ħsara lill-kompetizzjoni, u konsegwentement lill-konsumaturi, itejbu l-effettività tal-politika tal-kompetizzjoni. Ir-riflessjonijiet komplew f’dan il-qasam wara l-konsultazzjoni pubblika dwar id- Dokument ta’ Diskussjoni dwar l-applikazzjoni ta’ l-Artikolu 82 KE għall-abbużi ta’ esklużjoni . L-aktar suġġetti importanti mqajma mis-sottomissjonijiet ġew diskussi fi smigħ pubbliku miżmum fi Brussell, li attira madwar 350 parteċipant mill-Ewropa, l-Istati Uniti, il-Ġappun u l-Korea. 11. L-Artikolu 9 tar-Regolament 1/2003 jippermetti lill-Kummissjoni li torbot lill-impriżi b’impenji li jkunu ħadu, meta dawn l-impenji jissodisfaw it-tħassib espress mill-Kummissjoni fi proċeduri ta’ l-antitrust. L- impenji komplew ikunu mezz effettiv biex jiġu indirizzati problemi ta’ kompetizzjoni. Fl-2006, il-Kummissjoni adottat erba’ deċiżjonijiet ta’ impenn[15]. 12. L-2006 kienet l-ewwel sena meta l-Kummissjoni kellha tuża l-poteri tagħha biex tistabbilixxi pagament perjodiku ta’ penali , taħt l-Artikolu 24(2) tar-Regolament 1/2003, sabiex iġġiegħel impriża tikkonforma ma’ deċiżjoni li kienet tordnalha biex twaqqaf ksur ta’ l-Artikolu 81 jew 82 KE. Hija imponiet fuq Microsoft pagament ta’ penalità definittiv ta’ EUR 280.5 miljun għal nuqqas ta’ konformità ma’ uħud mill-obbligazzjonijiet tagħha taħt id-deċiżjoni ta’ l-2004, li sabet ksur ta’ l-Artikolu 82 KE. 13. Ir-Regolament 773/2004 jistipula li d-data limitu tar-risposta għad-Dikjarazzjoni ta' l-Oġġezzjonijiet għandha tqis kemm iż-żmien meħtieġ għat-tħejjija tal-preżentazzjoni kif ukoll l-urġenza tal-każ u dan mill-inqas erba' ġimgħat miż-żmien meta jingħata aċċess għall-fajl[16]. Sabiex ikun rifless b'mod aħjar dan il-qafas regolatorju u bil-għan li jiġi żgurat infurzar aktar rapidu tar-regoli tal-kompetizzjoni, il-Kummissjoni sejra timmodifika l-prassi kurrenti tagħha għall-iffissar ta' skadenzi għat-tweġibiet għad-Dikjarazzjonijiet ta' l-Oġġezzjoniiet[17]. Perjodu itwal mill-minimu previst fir-Regolament 773/2004 jista' jingħata meta ċ-ċirkostanzi tal-każ jeħtieġu hekk, b'mod partikolari għal każijiet kumplessi, għal każijiet b'fajl kumpless jew fejn perjodi ta' vaganzi jaffettwaw l-abilità ta' l-impriża partikolari li tati rispota. Dan huwa bla ħsara għall-possibilità għal impriżi li jitolbu estensjoni lill-Uffiċjal Tas-Smigħ. 1.2. Il-kontroll ta’ l-amalgamazzjonijiet 1 .2.1. It-tfassil tar-regoli u l-politika 14. Sabiex tiġi pprovduta gwida aħjar fuq kwistjonijiet ġuriżdizzjonali fil-kontroll ta’ l-amalgamazzjonijiet, il-Kummissjoni ppubblikat abbozz ta’ Avviż Ġuriżdizzjonali tal-Kummissjoni Konsolidat ġdid taħt ir-Regolament dwar l-Amalgamazzjonijiet[18] għall-konsultazzjoni pubblika. Dan l-Avviż se jissostitwixxi l-erba’ Avviżi Ġuriżdizzjonali eżistenti, ilkoll adottati mill-Kummissjoni fl-1998 taħt ir-Regolament dwar l-Amalgamazzjonijiet preċedenti 4064/89[19]. Dawn huma (i) l-Avviż fuq il-kunċett ta’ konċentrazzjoni[20], (ii) l-Avviż fuq il-kunċett ta’ impriża konġunta b’funzjoni sħiħa[21], (iii) l-Avviż fuq il-kunċett ta’ l-impriżi kkonċernati[22], u (iv) l-Avviż dwar il-kalkolazzjoni tan-negozju globali[23]. L-Avviż il-ġdid għalhekk se jkopri, f’dokument wieħed, il-kwistjonijiet kollha ta’ ġuriżdizzjoni li huma relevanti biex tiġi stabbilita l-kompetenza tal-Kummissjoni taħt ir-Regolament dwar l-Amalgamazzjonijiet (barra r-riferimenti). Huwa mistenni li jiġi adottat fl-2007. 1.2.2. L-applikazzjoni tar-regoli 15. In- numru ta’ amalgamazzjonijiet innotifikati lill-Kummissjoni fl-2006 laħaq livell rekord ta’ 356, b’hekk qabeż in-numru rekord preċedenti milħuq matul l-aħħar mewġa ta’ amalgamazzjonijiet fl-2000. Bħala total il-Kummissjoni adottat 352 deċiżjoni finali matul is-sena, li 207 minnhom ittieħdu skond il-proċedura simplifikata. Fil-fażi I, 323 tranżazzjoni ġew ikklerjati mingħajr kundizzjonijiet u 13-il tranżazzjoni ġew ikklerjati bil-kundizzjonijiet. Kien hemm żjieda żgħira fin-numru ta’ proċeduri tal-fażi II, bi 13 minn dawn il-każijiet jiġu miftuħa matul is-sena, ikkumparat ma’ 10 fl-2005. Kien hemm 10 deċiżjonijiet adottati skond l-Artikolu 8, b’żewġ konċentrazzjonijiet abbandunati mill-partijiet li nnotifikaw matul il-fażi II. Ma kienx hemm deċiżjonijiet ta’ projbizzjoni. 16. Il-Kummissjoni akkwistat aktar esperjenza fl-applikazzjoni tat- test sostantiv ġdid , introdott fir-Regolament dwar l-Għaqdiet fl-2004. Żewġ każijiet notevoli ta’ effetti "mhux koordinati" kienu Linde/BOC [24], li jikkonċerna - inter alia - s-suq dinji bl-ingrossa għall-elju, u T-Mobile Austria/tele.ring [25], li jikkonċerna s-suq Awstrijaku bl-imnut għall-fornitura ta’ servizzi tat-telefonija ċellulari lill-klijenti aħħarin. Fiż-żewġ każijiet, il-Kummissjoni kkonkludiet li l-amalgamazzjoni kienet se tfixkel il-kompetizzjoni b’mod sinifikanti, għalkemm l-enti amalgamata ma tkunx se ssir il-kumpanija ewlenija fis-suq relevanti. Iż-żewġ każijiet ġew ikklerjati bil-kundizzjoni ta’ rimedji suffiċjenti proposti mill-partijiet. 17. Ingħatat kunsiderazzjoni attenta lil talbiet sostanzjati li probabbilment jirriżultaw effiċjenzi mit-tranżazzjonijiet notifikati fi’tliet deċiżjonijiet, Korsnas/AD Cartonboard [26] u Inco/Falconbridge [27] u Metso/Aker Kvaerner [28]. Il-Kummissjoni eżaminat kemm dawn l-effiċjenzi kienu se jħallu impatt fuq il-valutazzjoni totali ta’ l-effetti kompetittivi tat-tranżazzjonijiet ikkonċernati, skond it-trattament stabbilit fil-Linji ta’ gwida dwar l-Amalgamazzjonijiet Orizzontali[29]. 1.3. Il-kontroll ta’ l-għajnuna mill-Istat 1.3.1. It-tfassil tar-regoli 18. Sar progress sinifikanti fl- immodernizzar tal-qafas kurrenti tar-regoli ta’ l-għajnuna mill-Istat , skond il-Pjan ta’ Azzjoni dwar l-Għajnuna mill-Istat (SAAP) mibdi mill-Kummissjoni fl-2005. L-erba’ prinċipji ta’ gwida ta’ din l-immodernizzazzjoni huma: inqas għajnuna mill-Istat u għajnuna mill-Istat immirata aħjar; enfasi akbar fuq l-analiżi ekonomika; proċeduri aktar effettivi, inkluż infurzar aħjar, prevedibbiltà ogħla u trasparenza mtejba; u responsabbiltà maqsuma bejn il-Kummissjoni u l-Istati Membri. Il-proċess ta’ konsultazzjoni wera sostenn ċar għal dawn il-prinċipji u kienu fil-qalba ta’ l-iżviluppi ta’ politika fl-2006. 19. Il-Kummissjoni ssimplifikat l-approvazzjoni ta’ l-għajnuna reġjonali billi adottat Regolament għall-eżenzjoni ta’ kategorija għall-għajnuna għall-investiment reġjonali [30]. L-Istati Membri m’għadx għandhom bżonn jinnotifikaw skemi ta’ għajnuna għall-investiment reġjonali lill-Kummissjoni jekk dawk l-iskemi jikkonformaw mal-Linji ta’ gwida dwar l-Għajnuna Reġjonali l-ġodda[31] u l-programm ta’ għajnuna reġjonali approvat għall-2007-2013. Fl-2006, programmi ta’ għajnuna reġjonali li jidentifikaw ir-reġjuni żvantaġġati eliġibbli għall-għajnuna u l-massimu ta’ l-intensitajiet ta’ għajnuna permessa f’dawn ir-reġjuni ġew approvati għal 18-il Stat Membru. 20. Il-Kummissjoni adottat ukoll il- qafas ġdid għall-għajnuna mill-Istat għar-Riċerka, l-Iżvilupp u l-Innovazzjoni (R,D&I)[32]. L-għan tal-qafas huwa li jgħin lill-Istati Membri jgħaddu parti kbira tal-baġits totali ta’ għajnuna mill-Istat tagħhom lejn l-ixprunar ta’ l-R,D&I u li jgħinhom jimmiraw l-għajnuna mill-Istat għall-R,D&I fuq l-aħjar proġetti, fuq il-bażi ta’ l-analiżi ekonomika. Dan għandu jimminimizza t-tagħwiġ tal-kompetizzjoni u fil-kummerċ u jimmassimizza l-effiċjenza ta’ l-infiq pubbliku. Huwa ċar mir-regoli l-ġodda li t-trattament ekonomiku rfinut żviluppat fl-SAAP issa huwa realtà u qiegħed isir punt importanti tal-politika tal-Kummissjoni dwar l-għajnuna mill-Istat. 21. Barra minn hekk, ġew adottati Linji ta’ gwida ġodda għall-kapital ta’ Riskju [33], li jippermettu lill-Istati Membri li jtejbu l-aċċess għall-finanzi għall-SMEs. Huma jkopru miżuri dwar kapital ta’ riskju għall-investiment fl-SMEs fl-istadji bikrija (tal-bidu, start-up ) u ta’ espansjoni tagħhom. Meta tiqies l-importanza ta’ l-SMEs f’termini ta’ xprunar tat-tkabbir ekonomiku u l-ħolqien ta’ impjiegi fit-tul, il-linji ta’ gwida jiffurmaw parti importanti ta’ l-istrateġija tal-kompetittività tal-Kummissjoni[34]. 22. Fl-aħħar nett, il-Kummissjoni adottat Regolament de minimis ġdid [35] li jeżenta sussidji żgħar mill-obbligazzjoni li jiġu kklerjati mill-Kummissjoni minn qabel. Taħt ir-Regolament il-ġdid, għajnuna sa EUR 200 000 mogħtija fuq tliet snin fiskali ma tkunx meqjusa bħala għajnuna mill-Istat. 23. Fl-2007, il-Kummissjoni għandha l-intenzjoni li tkompli timplimenta l-SAAP billi tadotta linji ta’ gwida ġodda dwar il-protezzjoni ambjentali, regoli ġodda għall-għajnuna f’forma ta’ garanziji, avviż ġdid fuq ir-rati ta’ referenza tal-Kummissjoni u avviż fuq l-irkupru ta’ għajnuna llegali u mhux kompatibbli. 1.3.2. L-applikazzjoni tar-regoli 24. Kien hemm żjieda sinifikanti fil-volum tax-xogħol tal-kontroll ta’ l-għajnuna mill-Istat, b’921 każ ġdid rreġistrat fl-2006 (żjieda ta’ 36% meta mqabbla mas-sena preċedenti). Il-Kummissjoni ħadet 710 deċiżjoni finali [36], żjieda ta’ 12% meta mqabbla ma’ l-2005. Fil-maġġoranza l-kbira tal-każijiet, il-Kummissjoni approvat il-miżuri, billi kkonkludiet li l-għajnuna eżaminata kienet kompatibbli (91% tad-deċiżjonijiet kollha) mar-regoli ta’ l-għajnuna mill-Istat jew li ma kinitx tikkostitwixxi għajnuna mill-Istat (4% tad-deċiżjonijiet kollha). Fejn il-Kummissjoni kellha dubji jekk ċerti miżuri ta’ għajnuna kienux jikkonformaw mar-regoli, hija wettqet investigazzjoni formali. Fl-aħħar ta’ din il-proċedura ta’ investigazzjoni, il-Kummissjoni ħadet deċiżjoni pożittiva, kundizzjonali jew kontra l-għajnuna (3% tad-deċiżjonijiet kollha) jew ikkonkludiet li l-għajnuna ma kinitx tikkonforma mar-regoli ta’ l-għajnuna mill-Istat (2% tad-deċiżjonijet kollha). 25. Il-każijiet prinċipali ta’ għajnuna reġjonali kienu jikkonċernaw proġetti kbar ta’ investiment koperti mill-Qafas multisettorjali dwar l-għajnuna reġjonali għal proġetti kbar ta’ investiment ta’ l-2002[37]. Il-Kummissjoni approvat l-għajnuna f’9 każijiet Pollakki li jikkonċernaw l-investiment għall-produzzjoni ta’ moduli tat-televiżjoni bl-iskrin ċatt minn LG Philips LCD Poland Sp. z o.o [38].. Barra minn hekk, il-Kummissjoni approvat l-għajnuna għal żewġ proġetti ta’ investiment Ġermaniżi fis-settur ta’ l-enerġija solari (photovoltaic), jiġifieri First Solar GmbH [39] u HighSi GmbH [40], u investiment wieħed f’impjant ġdid tal-produzzjoni tat-tajers minn kumpanija Koreana fl-Ungerija[41]. 26. Fil-qasam ta’ l- għajnuna mill-Istat għall-R,D&I , ġiet approvata skema importanti dwar l-Aġenzija ta’ Innovazzjoni Franċiża[42], li għaliha l-Istat alloka baġit ta’ EUR 2 biljun. Skond il-qafas il-ġdid, l-impatt ta’ l-għajnuna fuq il-kompetizzjoni ġie analizzat b’attenzjoni f’ċerti każijiet aeronawtiċi – li jikkonċernaw għajnuna lir- Rolls-Royce [43] u lill- Eurocopter [44] - u fl-ewwel proġett kbir notifikat mill-Aġenzija Franċiża, imsejjaħ BioHub [45] . 27. Fir-rigward ta’ miżuri dwar il-kapital ta’ riskju, il-Kummissjoni approvat Investbx [46], strument ta’ investiment li joħloq mezz biex l-SMEs fir-reġjun tal- Midlands tal-Punent tar-Renju Unit jinġabar kapital fil-forma ta’ ishma. L-ispejjeż tat-tfittix, jiġifieri spejjeż marbuta ma’ l-għażla ta’ kumpaniji innovattivi għall-iskop ta’ investiment permezz ta’ fondi ta’ kapital ta’ riskju (bħal spejjeż ta’ verifika, konsulenza fuq il-pjan tan-negozju, eċċ.) ġew ukoll approvati f’każ Taljan[47]. 28. Filwaqt li "l-prinċipju li min iniġġes iħallas" ifisser li dawk li jniġġsu m’għandhomx jinħelsu mill-obbligazzjoni li jħallsu għall-iskart tagħhom stess, il-Kummissjoni ppermettiet għajnuna ambjentali f’bosta każijiet. Għadd kbir tal-miżuri approvati jiffavorixxu l-appoġġ għall-produzzjoni ta' enerġija li tiġġedded, bl-użu ta' strumenti ta' għajnuna differenti għal dak l-iskop, notevolment għajnuna għall-investiment u għajnuna operazzjonali fl-għamla ta' tnaqqis fit-taxxa jew tariffi ta' alimentazzjoni[48]. Rigward il-ġestjoni ta' l-iskart, il-Kummissjoni kompliet il-prassi tagħha u evalwat il-miżuri ta' ġestjoni tar-reċiklaġġ fir-Repubblika Ċeka[49] u fir-Renju Unit[50] skond l-Artikolu 87(3)(c). 29. L-għajnuna għat-taħriġ tista’ tikkontribwixxi għall-interess komuni Ewropew billi żżid id-dispobibbiltà ta’ ħaddiema mħarrġa u billi ttejjeb il-kompetittività ta’ l-industrija tal-Komunità. Fl-2006, kien hemm 57 miżura sottomessi mill-Istati Membri taħt ir-Regolament ta’ eżenzjoni ta’ kategorija għall-għajnuna għat-taħriġ[51]. Barra minn hekk, il-Kummissjoni rċeviet numru ta’ notifikazzjonijiet li jikkonċernaw, b’mod partikolari, l-għajnuna għat-taħriġ fl-industrija tal-karozzi[52]. Il-Kummissjoni vverifikat li l-għajnuna fil-fatt kienet issostni attivitajiet ta’ taħriġ li ma kienux isiru mingħajr għajnuna. 30. Għajnuna għas- Salvataġġ u għar-Ristrutturar (R&R) lill-kumpaniji f’diffikultà tista’ titqies bħala waħda leġittima biss jekk jiġu ssodisfati kundizzjonijiet stretti. Matul l-2006 il-Kummissjoni applikat ir-regoli emendati, stabbiliti fil-Linji ta’ gwida ta’ l-R&R ta’ l-2004, f’numru ta’ deċiżjonijiet. Fuq bażi ta’ dawn il-Linji ta’ gwida hija ħadet tliet deċiżjonijiet dwar l-għajnuna għas-salvataġġ[53], żewġ deċiżjonijiet li ma jqajmux oġġezzjonijiet fir-rigward ta’ deċiżjonijiet dwar l-għajnuna għar-ristrutturar[54], deċiżjoni pożittiva waħda[55] u l-ebda deċiżjoni negattiva. Barra minn hekk, numru ta’ deċiżjonijiet meħuda kienu għadhom ibbażati fuq il-Linji ta’ gwida ta’ l-R&R ta’ l-1999[56]. 31. Fil-qasam ta’ l- għajnuna fiskali , il-Kummissjoni kkonkludiet li sistema tat-taxxa preferenzjali fi Spanja favur investimenti barranin diretti kienet għajnuna mill-Istat, li ttejjeb il-kundizzjonijiet kummerċjali tal-benefiċjarji fl-esportazzjoni ta’ oġġetti u servizzi minn Spanja lejn is-swieq barranin[57]. Hija kkonkludiet li l-għajnuna ma kinitx kompatibbli mas-suq komuni minħabba li kienet tneħħi taxxi interni fuq l-esportazzjoni bi ksur ta’ l-Artikolu 92 KE. 32. Fl-aħħar nett, saru sforzi kontinwi biex jiġu mplimentati deċiżjonijiet ta’ ġbir lura b’mod aktar effettiv u immedjat. In-numru ta’ deċiżjonijiet ta’ ġbir lura pendenti jkompli jonqos. Fl-aħħar ta’ l-2006, kien hemm 60 deċiżjoni ta’ ġbir lura pendenti, ikkumparat ma’ 75 fl-aħħar ta’ l-2005. Matul l-2006, 21 każ ta’ ġbir lura pendenti ingħalaq, filwaqt li sitt deċiżjoni ta’ ġbir lura ġodda ttieħdu. Mill-EUR 8.7 biljun ta’ għajnuna li trid tinġabar lura taħt deċiżjonijiet adottati mis-sena 2000, madwar EUR 7.2 biljun (jiġifieri 83% ta’ l-ammont totali) kienu miġbura lura b’mod effettiv sa l-aħħar ta’ l-2006. Il-Kummissjoni ħadet azzjoni legali kontra l-Istati Membri taħt l-Artikolu 88(2) jew l-Artikolu 228(2) KE talli ma implimentawx b’mod effettiv deċiżjonijiet ta’ ġbir lura f’ħames każijiet li jinvolvu tliet Stati Membri[58]. 2. L-IżVILUPPI SETTORJALI 2.1. L-enerġija 33. Minkejja żewġ mewġiet ta’ sforzi ta’ liberalizzazzjoni fil-livell Ewropew, żjidiet sinifikanti fil-prezzijiet bl-ingrossa tal-gass u ta’ l-elettriku, ilmenti persistenti dwar ostakli għad-dħul, u għażla limitata għall-klijenti wasslu lill-Kummissjoni li tiftaħ inkjesta dwar l-iffunzjonar tas-swieq Ewropej tal-gass u ta’ l-elettriku f’Ġunju 2005. Ir- rapport finali dwar l-inkjesta settorjali , li kien adottat mill-Kummissjoni fl-10 ta’ Jannar 2007[59], ipprovda perspettiva wiesgħa dwar l-iffunzjonar tas-swieq tal-gass u ta’ l-elettriku fil-livelli kollha tal-katina tal-proviżjoni. Il-problemi ċentrali ta’ kompetizzjoni identifikati jinkludu swieq bl-ingrossa kkonċentrati ħafna, tneħħija mhux suffiċjenti tar-raggruppament ta’ l-attivitajiet tan-netwerk u tal-provvista, kapaċità transkonfinali mhux suffiċjenti jew mhux disponibbli, nuqqas ta’ informazzjoni li wieħed jista’ jistrieħ fuqha u li hi pprovduta fil-ħin dwar id-disponibbiltà tan-netwerk, kompetizzjoni limitata fil-bejgħ bl-imnut u d-daqs żgħir ta’ żoni ta’ bbilanċjar. Ir-riżultati ta’ l-inkjesta settorjali infurmaw lill-politika ta’ infurzar tal-kompetizzjoni tal-Kummissjoni f’każijiet individwali separati, u ffurmaw kontribuzzjoni importanti għall-formulazzjoni tal-politika fir-rigward tal-passi li jmiss fil-liberalizzar tas-swieq ta’ l-elettriku u tal-gass Ewropej. 34. Il-Kummissjoni wettqet numru ta’ investigazzjonijiet ta’ l-antitrust fuq inizjattiva tagħha stess, barra li rċeviet u investigat bosta lmenti. Il-kwistjonijiet li qiegħdin jiġu investigati jinkludu ħżin tal-kapaċita tan-netwerk u tal-ħażna, riservazzjonijiet tal-kapaċità fit-tul, nuqqas ta’ investiment strateġiku f’netwerks biex jiġu protetti l-interessi tal-provvista ‘l isfel mis-sors, l-ibblukkar ta’ interkonnetturi biex jiġi ffavorit il-konsum domestiku, qsim tas-suq u kuntratti fit-tul bejn bejjiegħa bl-ingrossa/bejjiegħa bl-imnut u klijenti aħħarin. Investigazzjonijiet importanti twettqu ukoll fil-livell ta’ l-Istati Membri, per eżempju mill-Awtoritajiet tal-Kompetizzjoni tad-Danimarka, tal-Ġermanja u ta’ l-Italja[60]. 35. Kuntratti mal-klijenti fit-tul ukoll ġew identifikati bħala problema tal-kompetizzjoni fis-swieq ta’ l-enerġija barra s-setturi tal-gass u ta’ l-elettriku. Il-Kummissjoni adottat deċiżjoni ta’ impenn taħt l-Artikolu 9 tar-Regolament 1/2003 dwar in-netwerk tal-pompi tal-petrol ta’ Repsol , fornitur Spanjol tal-fjuwils tal-karozzi[61]. L-impenji offruti minn Repsol se jilliberaw mijiet ta’ pompi tal-petrol minn kuntratti fit-tul ta’ provvista esklussiva, b’hekk iġibu għażla aktar wiesgħa u ambitu għal prezzijiet imnaqqsa għall-benefiċċju tal-konsumatur. 36. Fil-qasam ta’ l- amalgamazzjonijiet fis-settur ta’ l-enerġija , il-Kummissjoni adottat numru kbir ta’ deċiżjonijiet. Il-każijiet l-aktar kumplessi mill-perspettiva tal-kompetizzjoni kienu DONG/Elsam/Energi E2 [62] u Gaz de France/Suez [63]. Iż-żewġ konċentrazzjonijiet, kif notifikati oriġinarjament, kienu se jirriżultaw f’ostaklu sinifikanti għal kompetizzjoni effettiva u ġew ikklerjati biss fuq bażi ta’ rimedji strutturali komprensivi offruti mill-partijiet. Fil-każ ta’ E.ON/Endesa , il-Kummissjoni ħadet żewġ deċiżjonijiet skond l-Artikolu 21 tar-Regolament dwar l-Amalgamazzjonijiet fejn eżiġiet li Spanja tirtira ċerti kundizzjonijiet imposti llegalment fuq it-tranżazzjoni, li minnha nnfisha kienet diġà ġiet ikklerjata mill-Kummissjoni. 37. Fil-qasam tal- kontroll ta’ l-għajnuna mill-Istat , ix-xogħol kompla bil-għan li tinstab soluzzjoni għall-problemi kkawżati minn kuntratti fit-tul bejn l-operaturi tan-netwerk pubbliku u ġeneraturi fl-Ungerija[64] u fil-Polonja[65], bl-esklużjoni ta’ partijiet sinifikanti tas-swieq bl-ingrossa. Il-Kummissjoni analizzat ukoll bosta skemi ta’ tariffi regolati fl-Italja[66], fejn ċerti kumpaniji industrijali jibbenefikaw minn tariffi ta’ l-elettriku favorevoli taħt il-prezz tas-suq. L-aspetti ta’ għajnuna mill-Istat ta’ l-organizzazzjoni mill-ġdid tar-responsabbiltajiet nukleari tas-settur pubbliku ġew ikkunsidrati f’każ li jikkonċerna r-Renju Unit[67]. Id-deċiżjonijiet ta’ l-għajnuna mill-Istat fil-qasam ta’ l-enerġija li tiġġedded iffukaw fuq il-verifikazzjoni tal-bżonn ta’ din it-tip ta’ għajnuna u l-iżgurar li l-iffinanzjar pubbliku jkopri biss l-ispejjeż żejda fir-rigward tal-ġenerazzjoni u l-provvista kif ikkumparat ma’ sorsi ta’ enerġija konvenzjonali. Fl-aħħar nett, taħt l-Iskema ta’ l-Iskambju tal-Kwoti ta’ l-Emissjonijiet ta’ l-UE (EU ETS), il-Kummissjoni evalwat il-Pjanijiet ta’ Allokazzjoni Nazzjonali (NAP) għat-tieni perjodu ta’ kummerċ (2008-2012), skond il-kriterji ta' l-Anness III tad-Direttiva ETS[68], inkluż il-kriterju 5 li jipprovdi li l-allokazzjoni m'għandhiex tagħmel diskriminazzjoni bejn kumpaniji jew setturi b'tali mod li tiffavorixxi b'mod mhux xieraq ċerti imrpiżi jew attivitajiet, skond il-ħtiġijiet tat-Trattat, b'partikolari l-Artikoli 87 u 88 KE tiegħu. Il-Kummissjoni ħadet deċiżjonijiet skond il-EU ETS dwar l-NAPs għat-tieni perjodu ta' skambju ta' 10 Stati Membri. 2.2. Is-servizzi finanzjarji 38. Numru ta’ indikaturi bħall-frammentazzjoni tas-suq, ir-riġidità tal-prezzijiet u n-nuqqas ta’ mobilità tal-klijenti jissuġġerixxu li l-kompetizzjoni fis-suq tas-settur bankarju tal-konsumatur ta’ l-UE ma’ taħdimx b’mod effettiv. Għalhekk, il-Kummissjoni ddeċidiet f’Ġunju 2005[69] li tiftaħ inkjesta fis-settur bankarju bl-imnut , b’mod partikolari fir-rigward tal-kompetizzjoni transkonfinali. Żewġ rapporti interim, wieħed fuq il-ħlasijiet bil-kards u ieħor fuq il-kontijiet kurrenti u s-servizzi relatati, ġew ippubblikati għall-konsultazzjoni u ppreżentati fi smiegħ pubbliku fl-2006. Ir-rapport finali fuq is-settur bankarju bl-imnut ġie ppubblikat fil-31 ta’ Jannar 2007. Problemi potenzjali ta’ kompetizzjoni identifikati jinkludu ostakli għad-dħul, frammentazzjoni tas-suq bħal fil-livell nazzjonali u l-grad għoli ta’ konċentrazzjoni fost min joħroġ u min jipproċessa l-kards. 39. Il-Kummissjoni kompliet ukoll l- inkjesta settorjali fl-assigurazzjoni kummerċjali estensiva tagħha, mibdija ukoll f’Ġunju 2005. Ir-rapport interim fuq l-assigurazzjoni kummerċjali ġie ppubblikat fl-24 ta’ Jannar 2007, u r-rapport finali huwa skedat għal Settembru 2007. 40. Il-Kummissjoni eżaminat u kklerjat numru kbir ta’ konċentrazzjonijiet fil-qasam tas-servizzi finanzjarji. Fil-każ li jinvolvi l-akkwist ta’ Gerling Versicherungsgruppe minn Talanx Aktiengesellschaft [70], l-investigazzjoni estensiva tas-suq mill-Kummissjoni uriet li l-akkwist propost probabbli kien se jnaqqas b’mod sinifikanti l-kompetizzjoni fir-rigward ta’ assigurazzjoni kontra r-responsabbiltà għall-kumpaniji farmaċewtiċi fil-Ġermanja. Biex jiġi ndirizzat dan it-tħassib, Talanx impenjat ruħha li tiddisponi min-negozju tar-responsabbiltà farmaċewtika tas-sussidjarja tagħha HDI f’dak li jikkonċerna l-assigurazzjoni għall-kumpaniji Ġermaniżi barra l-assigurazzjoni obbligatorja kontra r-responsabbiltà għall-prodotti. 41. Il-Kummissjoni kellha ukoll tiżgura, permezz tal- kontroll ta’ l-għajnuna mill-Istat tagħha, kundizzjonijiet ugwali fis-servizzi finanzjarji, speċjalment għall-parteċipanti l-ġodda u għall-banek barranin. Fir-rigward ta’ Crédit Mutuel [71], il-Kummissjoni kompliet tinvestiga l-eżistenza possibbli ta’ kumpens żejjed għad-distribuzzjoni tal-'livret bleu' u, barra minn hekk, infetħu proċeduri ta’ ksur kontra d-drittijiet speċjali mogħtija lil La Poste, lil Caisses d’Épargne u lil Crédit Mutuel biex jiddistribwixxu l-‘livret A’ u l-‘livret bleu'. Il-Kummissjoni ħadet deċiżjoni finali negattiva fejn talbet it-tneħħija ta’ l-iskema ta’ għajnuna fiskali eżistenti tal-Lussemburgu favur il-" holdings eżenti, miljardarji u finanzjarji ta’ l-1929"[72]. L-iskema ġiet ikkunsidrata bħala sussidju moħbi għal holdings li jipprovdu ċerti servizzi finanzjarji lil entijiet kummerċjali relatati jew mhux relatati fi ħdan grupp multinazzjonali. 2.3. Il-komunikazzjonijiet elettroniċi 42. Il-maġġoranza vasta ta’ fornituri ta’ servizzi ta’ komunikazzjoni elettronika joperaw fi ħdan il-konfini tal-qafas regolatorju ta’ l-UE għan-netwerks u għas-servizzi ta’ komunikazzjoni elettronika[73]. Dan il-qafas huwa ddisinjat biex jiffaċilita l-aċċess għal infrastruttura pre-eżistenti, biex ikabbar l-investiment f’infrastruttura alternattiva u biex iġib l-għażla u prezzijiet orħos għall-konsumaturi. Bħalissa jirrakkomanda 18-il-suq ta’ prodotti u servizzi speċifiku kemm fil-livell tal-bejgħ bl-ingrossa kif ukoll fil-livell tal-bejgħ bl-imnut għal regolazzjoni ex ante mir-regolaturi nazzjonali. F’Ġunju, il-Kummissjoni ppubblikat abbozz ta’ test reviżjonat tal-lista ta’ swieq suxxettibbli għal regolazzjoni ex ante [74], li jirrakkomanda tnaqqis sinifikanti fin-numru ta’ swieq fuq dik il-lista. B’mod ġenerali, il-Kummissjoni tikkunsidra li fejn ir-regolazzjoni tal-bejgħ bl-ingrossa tkun effiċjenti, il-kundizzjonijiet fil-livell tal-bejgħ bl-imnut għandhom jippermettu kompetizzjoni effettiva. 43. Taħt il- proċedura ta’ l-Artikolu 7 [75], il-Kummissjoni kompliet tiżgura li r-regolazzjoni madwar l-UE tkun konsistenti u bbażata fuq prinċipji tal-liġi tal-kompetizzjoni, tkun limitata għas-swieq fejn ikun hemm falliment tas-suq persistenti u tkun irtirata biss fejn riżultat kompetittiv b’mod effettiv ma jkunx jiddependi aktar fuq intervent regolatorju ex ante. Il-Kummissjoni eżaminat 244 notifikazzjoni minn regolaturi nazzjonali u adottat 156 deċiżjoni. Il-Kummissjoni ma talbet lill-ebda Regolatur Nazzjonali biex jirtira l-abbozz tal-miżura. L-abbozz tal-miżura ġie rtirat mir-Regolatur Nazzjonali minn jeddu f'każ wieħed. 44. Is-swieq ta’ l-aċċess għall-broadband jipprovdu eżempju interessanti ta’ l-applikazzjoni simultanja tar-regolazzjoni ex ante speċifika skond is-settur u l-liġi tal-kompetizzjoni ex post. Il-Kummissjoni batgħet dikjarazzjoni ta’ objezzjonijiet lill-operatur Spanjol responsabbli fejn ikkonkludiet b’mod preliminari li Telefónica kienet qiegħda tabbuża mill-pożizzjoni dominanti tagħha fuq is-swieq ta’ aċċess għall-broadband fi Spanja permezz ta’ kompressjoni tal-marġni (margin squeeze) bi ksur ta’ l-Artikolu 82 KE. Taħt il-proċedura ta’ l-Artikolu 7, il-Kummissjoni żgurat li r-regolaturi nazzjonali jinkludu ukoll aċċess għal-linja diġitali ta’ l-abbonat b’veloċità għolja ħafna fis-suq relevanti għall-aċċess għall-broadband bl-ingrossa fejn dawn huma sostitwibbli b’mod indipendenti mill-infrastruttura li fuqha jiġu mqassma. Fl-aħħar nett, taħt ir-regoli ta’ l-għajnuna mill-Istat, il-Kummissjoni approvat bosta proġetti li jinvolvu fondi Statali għall-infrastruttura u s-servizzi tal-broadband, l-aktar fejn jirrigwarda oqsma rurali jew remoti bl-ebda jew b’kopertura broadband limitata biss[76]. Min-naħa l-oħra, il-Kummissjoni ddeċidiet li tipprojbixxi fondi pubbliċi għall-kostruzzjoni ppjanata ta’ netwerk ta’ aċċess tal-fibre fil-belt Olandiża ta’ Appingedam[77], minħabba li l-proġett kien jikkonċerna żona diġà servuta minn netwerks ta’ broadband bi prezzijiet simili għal dawk ta’ reġjuni oħra. 45. Fil-qasam tat- telefonija ċellulari , il-Kummissjoni s’issa ma oġġezzjonatx, taħt il-proċedura ta’ l-Artikolu 7, għall-opinjoni ta’ xi regolaturi nazzjonali li l-intervent regolatorju fuq is-suq bl-ingrossa għall-aċċess ċellulari u għall-bidu tas-sejħa jista’ jkun neċessarju biex tiġi evitata l-ħsara lill-konsumatur[78]. L-istrumenti ta’ kontroll ta’ l-amalgamazzjonijiet ġew użati ukoll biex jiġi żgurat li l-konċentrazzjonijiet bejn l-operaturi tat-telefonija ċellulari ma jostakolawx b’mod sinifikanti l-kompetizzjoni effettiva[79]. 2.4. It-teknoloġija ta’ l-informatika 46. Il-Kummissjoni kompliet tiżgura li l-kompetizzjoni ma tkunx mgħawġa fis-settur tat-teknoloġija ta’ l-informatika, ikkaratterizzat minn konverġenza diġitali, minn importanza dejjem tikber ta’ l-interoperabbiltà u r-rwol ewlieni ta’ organizzazzjonijiet li jistabbilixxu l-istandard. 47. Ittieħdu aktar passi biex jiġi żgurat li Microsoft tikkonforma ma’ l-obbligazzjonijiet tagħha taħt id-deċiżjoni ta’ l-2004[80], li kienet sabet ksur ta’ l-Artikolu 82 KE, jiġifieri li (i) tipprovdi informazzjoni dwar l-interoperabbiltà sħiħa u korretta, u (ii) tagħmel dik l-informazzjoni disponibbli taħt kundizzjonijiet raġjonevoli. Minħabba li Microsoft ma pprovdietx l-informazzjoni dwar l-interoperabbiltà sħiħa u korretta, il-Kummissjoni adottat deċiżjoni li timponi fuq Microsoft pagament ta’ penalità ta’ EUR 280.5 miljun għan-nuqqas ta’ konformità ma’ l-obbligazzjonijiet tagħha. 48. Fil-qasam tal- kontroll ta ’ l-amalgamazzjonijiet , il-Kummissjoni eżaminat jekk il-konċentrazzjonijiet ta’ produtturi ta’ tagħmir tan-netwer jostakolawx il-kompetizzjoni effettiva. F’dan il-kuntest, il-Kummissjoni kklerjat l-amalgamazzjoni proposta bejn Nokia u n-negozju ta’ tagħmir tan-netwerk tas- Siemens AG , fejn ikkonkludiet li t-tranżazzjoni ma kinitx se tostakola b’mod sinnikanti l-kompetizzjoni effettiva fis-settur tat-tagħmir tan-netwerk ċellulari[81]. Bl-istess mod, il-Kummissjoni kklerjat l-amalgamazzjoni proposta bejn Alcatel u Lucent Technologies , fejn ikkonkludiet li l-istruttura tas-suq għall-provvista ta’ tagħmir tan-netwerking ottiku u s-soluzzjonijiet ta’ aċċess għall-broadband kienet se tibqa’ kompetittiva anke wara t-tranżazzjoni proposta[82]. 49. Fil-qasam tal- kontroll ta’ l-għajnuna mill-Istat, il-Kummissjoni rreviżjonat l-inċentiv fiskali Franċiż propost biex isostni l-ħolqien tal-logħob diġitali. Hija ddeċidiet li tiftaħ investigazzjoni formali fuq jekk dan l-inċentiv fiskali jfittix għan kulturali ġenwin, minħabba l-kuntest aktar wiesgħa, b’mod partikolari l-kompetizzjoni qawwija minn produtturi tal-logħob diġitali Amerikani, Kanadiżi jew Ġappuniżi kif ukoll il-qabża teknoloġika u ekonomika tal- consoles tal-ġenerazzjoni l-ġdida. 2.5. Il-medja 50. L-iżviluppi fis-suq fis-settur tal-medja jinkludu żjieda fin-numru totali ta’ kanali ta’ distribuzzjoni, għażla għall-konsumaturi u domanda għall-kontenut akbar, u l-bidla minn xandir analogu għal xandir diġitali, li diġà qiegħda tipprovdi lill-konsumaturi kwalità ta’ stampa aħjar u varjetà akbar ta’ programmi. L-għan prinċipali tal-politika tal-kompetizzjoni fis-settur tal-medja huwa li jiġu garantiti kundizzjonijiet ugwali, kemm bejn operaturi kummerċjali differenti jew bejn operaturi kummerċjali u operaturi ffinanzjati b’fondi pubbliċi. 51. Fil-qasam tax- xandir diġitali , wara lment mill-assoċjazzjoni tal-konsumaturi Taljana Altroconsumo , il-Kummissjoni fetħet proċeduri ta’ ksur biex tinvestiga jekk il-leġiżlazzjoni Taljana li tirregola l-bidla diġitali timponiex restrizzjonijiet fuq ix-xandara u tagħtix vantaġġi kompetittivi lil operaturi tax-xandir analogu eżistenti, kontra d-Direttiva tal-Kompetizzjoni[83] u dispożizzjonijiet oħra relevanti tal-Qafas Regolatorju għat-telekomunikazzjonijiet. Hija fetħet inkjesti formali ta’ l-għajnuna mill-Istat dwar miżuri li jiffaċilitaw il-bidla diġitali f’żewġ Länder Ġermaniżi, il-Bavarja[84] u n-North Rhine-Westphalia[85], biex tara jekk l-għajnuna hijiex limitata għall-minimu neċessarju u ma jagħwġux aktar minn kemm hemm bżonn il-kompetizzjoni. F’deċiżjonijiet li jikkonċernaw Franza[86] u l-Italja[87], il-Kummissjoni tat aktar dettalji tal-kundizzjonijiet biex jingħataw sussidji lill-konsumaturi biex jixtru dekodifikaturi diġitali, bħar-rispett tal-prinċipju tan-newtralità teknoloġika. 52. Skond il-"Komunikazzjoni dwar ix-Xandir"[88], il-Kummissjoni kompliet tapprova l-iffinanzjar mill-Istat għax- xandara tas-servizz pubbliku fejn il-fondi ta’ l-Istat ma jkunux jaqbżu l-ispejjeż tas-servizz pubbliku[89]. F’każijiet reċenti, il-Kummissjoni talbet ukoll lill-Istati Membri biex jintroduċu mekkaniżmi biex jevitaw kumpens żejjed[90] u talbet biex l-għajnuna tiġi rkuprata jekk xandar tas-servizz pubbliku jkun irċieva aktar fondi pubbliċi minn kemm hemm bżonn. Madankollu, il-Kummissjoni aċċettat li jista’ jkun ġustifikabbli li x-xandara tas-servizz pubbliku jżommu l-ammont żejjed bħala protezzjoni kontra l-varjazzjonijiet possibbli fl-ispejjeż/fid-dħul[91]. 53. Il-Kummissjoni kompliet tagħti priorità għolja lill-iżgurar li jkun disponibbli l- aqwa kontenut taħt kundizzjonijiet miftuħa u trasparenti li jippermettu numru massimu ta’ operaturi li jagħmlu offerta għad-drittijiet. Fid-deċiżjoni ta’ impenn English Premier League (FAPL) [92], il-Kummissjoni kkonfermat il-prinċipji bażiċi stabbiliti fid-deċiżjonijiet UEFA Champions League u Bundesliga fir-rigward ta’ bejgħ konġunt tad-drittijiet tal-medja sportiva[93]. Fil-qasam ta’ l-amalgamazzjonijiet, l-akkwist minn CVC , kumpanija ta’ ekwità privata, ta’ SLEC , il-proprjetarja tal-Grupp tal-Formula Wieħed u tad-drittijiet televiżivi kollha għall-kompetizzjoni tal-Formula Wieħed[94], ġiet kklerjata bil-kundizzjoni ta’ bejgħ ta’ l-assi li jiżgura li l-kompetizzjoni ma tkunx ostakolata b’mod sinifikanti fir-rigward tal-bejgħ tad-drittijiet tat-televiżjoni fl-Italja u fi Spanja għaż-żewġ avvenimenti ta’ l-isport tal-karozzi l-aktar popolari fl-UE. 54. Il-Kummissjoni eżaminat il-miżuri ta’ għajnuna mill-Istat għall- films u xogħolijiet awdjoviżivi oħra fuq il-bażi tal-"Komunikazzjoni dwar iċ-Ċinema"[95], li tistabilixxi l-kriterji għall-approvazzjoni ta’ din it-tip ta’ għajnuna taħt l-eżenzjoni kulturali mill-projbizzjoni ġenerali fuq l-għajnuna mill-Istat. It-tliet deċiżjonijiet l-aktar sinifikanti fl-2006 ikkonċernaw l-iskemi Franċiżi ta’ sostenn tal-films[96], l-iskema ta’ inċentivi fiskali tal-films tar-RU[97] u l-Fond tal-Films Ġermaniż[98]. Dawn il-miżuri kollha ġew approvati mill-Kummissjoni fuq il-bażi ta’ ftehim li dawn jiġu emendati mill-awtoritajiet nazzjonali biex jiġu kkunsidrati xi bidliet fir-regoli ta’ l-għajnuna mill-Istat matul il-perjodu li fih ikunu operattivi. 55. Fil-kuntest ta’ l- amministrazzjoni tad-drittijiet , il-Kummissjoni adottat id-deċiżjoni ta’ impenn dwar il- Ftehim ta’ Estensjoni ta’ Cannes [99], biex b’hekk żgurat li l-produtturi ta’ diski jistgħu jkomplu jirċievu tnaqqis mingħand is-soċjetajiet tal-kollezzjoni fuq miżati tal-liċenzja tad-dritt ta’ l-awtur imħallsa u li d-dħul potenzjali tas-soċjetajiet tal-kollezzjoni fis-swieq tal-pubblikazzjoni tal-mużika jew tal-produzzjoni ta’ diski ma jkunx ostakolat. Il-Kummissjoni ħarġet ukoll Dikjarazzjoni ta’ Objezzjonijiet kontra CISAC (il-"Konfederazzjoni Internazzjonali tas-Soċjetajiet ta’ l-Awturi u l-Kompożituri") u s-soċjetajiet tal-kollezzjoni individwali fl-Istati Membri ta’ l-EEA li huma membri ta’ CISAC [100] . Il-Kummissjoni esprimiet tħassib dwar ċerti dispożizzjonijiet fil-mudell ta’ kuntratt ta’ CISAC u fi ftehim bilaterali bejn CISAC u l-membri tagħha li jestendu l-monopolji tradizzjonali nazzjonali offline tas-soċjetajiet tal-kollezzjoni fis-settur online. 2.6. It-Trasport 56. Wara l-inizjattivi leġiżlattivi tal-Kummissjoni fil-qasam tal-politika tat-trasport bil-għan li jinħolqu swieq tat-trasport integrati u kompetittivi mifruxa fuq l-UE, l-għan tal-politika tal-kompetizzjoni huwa li jiġi żgurat li l-iffunzjonar effiċjenti ta’ dawn is-swieq ma jiġiex mfixkel minn prattika anti-kompetittiva jew tgħawwiġ tal-kompetizzjoni. Problemi ta’ kompetizzjoni jistgħu jeżistu, b’mod partikolari, f’forma ta’ swieq tat-trasport tal-merkanzija nazzjonali protetti fil-każ tat-trasport stradali, livelli baxxi ta’ interoperabbiltà u koordinazzjoni dgħajfa ta’ l-infrastruttura fil-każ tat-trasport ferrovjarju, u nuqqas ta’ aċċess trasparenti għal servizzi portwali kompetittivi fil-każ tat-trasport marittimu. 57. Fil-każ tat- trasport stradali , il-Kummissjoni żammet il-politika tagħha li tapprova l-għajnuna mill-Istat sabiex tiffavorixxi l-użu ta’ teknoloġija aktar nadifa, b’mod partikolari fuq vetturi antiki[101], u li tapprova l-għajnuna mill-Istat għall-obbligazzjonijiet tas-servizz pubbliku[102]. 58. Il-Kummissjoni adottat bosta deċiżjonijiet ta’ l-għajnuna mill-Istat biex tippromwovi t- trasport ferrovjarju . Hija awtorizzat miżura ta’ għajnuna Ċeka li kienet tikkonsisti fil-garanzija ta’ self lill-Ferroviji Ċeki biex jiġi ffaċilitat ix-xiri ta’ vaguni ferrovjarji għall-passiġġieri ġodda[103] u ppermettiet lill-Olanda li tagħti għajnuna għall-użu tas-Sistema tal-Kontroll Ferrovjarju Ewropea[104]. Fir-rigward ta’ l-għajnuna mill-Istat għall-infrastruttura ferrovjarja, il-Kummissjoni ddeċidiet f’każ wieħed li l-iffinanzjar u s-sorveljanza tal-kostruzzjoni ta’ infrastruttura ferrovjarja ġdida ma kinux jikkostitwixxu attivitajiet ekonomiċi, imma kienu jaqgħu taħt l-eżenzjoni tal-politika pubblika[105]. 59. Fil-qasam tat- trasport marittimu , l-eżenzjoni ta’ kategorija ta’ gruppi internazzjonali ta’ tbaħħir li kienet tinsab fir-Regolament tal-Kunsill 4056/86 ġiet imneħħija mir-Regolament tal-Kunsill 1419/2006[106]. Dan sar minħabba l-fatt li l-erba’ kundizzjonijiet kumulattivi ta’ l-eżenzjoni ta’ l-istabbiliment tal-prezzijiet u r-regolazzjoni tal-kapaċità taħt l-Artikolu 81(3) KE kinux għadhom sodisfati. L-istess Regolament estenda ukoll l-ambitu tar-Regolament 1/2003 sabiex jinkludi servizzi ta’ kabotaġġ u ta’ bastimenti li ma jivvjaġġawx tul rotot regolari (tramp vessel). Skond talba mill-Parlament Ewropew u peress li r-Regolament 1/2003 ma kienx japplika b’mod sħiħ għas-settur ta’ gruppi internazzjonali ta’ tbaħħir, il-Kummissjoni impenjat ruħha li toħroġ linji ta’ gwida fuq l-applikazzjoni tal-liġi tal-kompetizzjoni għas-servizzi marittimi sabiex tgħin biex tipprepara għat-tranżizzjoni għal reġim kompletament kompetittiv. Fir-rigward ta’ l-għajnuna mill-Istat fit-trasport marittimu, il-Kummissjoni tiffavorixxi konverġenza mill-qrib ta’ skemi ta’ għajnuna biex tikseb l-aħjar kundizzjonijiet ugwali possibbli fi ħdan l-Ewropa, inkluż attivitajiet ta’ rmonk u ta’ tħammil tal-ħama. Hija insistiet fuq it-tneħħija ta’ kull klawżola tan-nazzjonalità marbuta ma’ skemi li jeżentaw proprjetarji tal-vapuri mill-ħlasijiet tal-kontribuzzjonijiet soċjali tal-baħħara tagħhom. 60. Fil-qasam tat- trasport bl-ajru , il-Kummissjoni adottat Regolament 1459/2006 li jwaqqaf l-eżenzjoni, mill-projbizzjoni taħt l-Artikolu 81(1) KE, ta’ konferenzi tat-tariffi tal-passiġġieri ta’ l-IATA għar-rotot fi ħdan l-UE mill-1 ta’ Jannar 2007. Ir-Regolament il-ġdid iwaqqaf ukoll l-eżenzjoni għas-slots u l-konferenzi ta’ skedar għar-rotot fi ħdan l-UE. Fi tnejn mid-deċiżjonijiet tagħha[107] adottati taħt ir-Regolament tal-Kunsill 847/2004[108], il-Kummissjoni sabet li ftehimiet bilaterali tas-servizz ta’ l-ajru konklużi bejn l-Istati Membri u pajjiżi terzi jistgħu jiksru l-Artikoli 10 u 81 KE moqrija flimkien billi jeżiġu jew jinkoraġġixxu l-ġarriera bl-ajru appuntati taħt dan il-ftehim li jiftehmu fuq jew jikkoordinaw it-tariffi u/jew il-kapaċità li joperaw. Fil-qasam ta’ l-antitrust, il-Kummissjoni bagħtet Dikjarazzjoni ta’ Oġġezzjonijiet lil membri ta’ SkyTeam airline alliance , fejn esprimiet tħassib dwar numru ta’ rotot li fir-rigward tagħhom il-kooperazzjoni ta’ SkyTeam jista’ jkollha effett negattiv fuq il-kompetizzjoni. Il-Kummissjoni kompliet ukoll l-eżaminazzjoni tagħha ta’ l-għajnuna mill-Istat lil ġarriera f’diffikultà[109], adottat numru ta’ deċiżjonijiet li jikkonċernaw l-għajnuna lin-negozji li qed jibdew[110] u għajnuna lill-ajruporti[111], u ttrattat każijiet li jinvolvu għajnuna kemm lil-linji ta’ l-ajru kif ukoll lill-ajruporti[112]. Fl-aħħar nett, il-Kummissjoni ddeċidiet li tirreferi lill-Greċja lill-Qorti tal-Ġustizzja Ewropea għan-nuqqas tagħha milli tiġbor lura għajnuna mill-Istat illegali, stmata li tlaħħaq mill-inqas EUR 160 miljun, mogħtija lil Olympic Airways bejn l-1998 u l-2002. 2.7. Is-servizzi postali 61. Is-settur postali qiegħed għaddej minn bidliet sinifikanti: bżonnijiet mibdula tal-klijenti, ftuħ gradwali tas-suq, awtomatizzazzjoni/teknoloġiji ġodda u sostituzzjoni elettronika. F’dan l-ambjent tas-suq il-pilastri prinċipali tal-politika tal-Kummissjoni kienu tnaqqis fi stadji tas-servizzi li għalihom jingħataw drittijiet ta’ monopolju lil Fornituri tas-Servizz Universali (USPs), min-naħa waħda, u l-preservazzjoni tal-kompetizzjoni f’żoni liberalizzati tas-suq postali, biex tiġi evitata l-monopolizzazzjoni mill-ġdid de facto minn USPs, min-naħa l-oħra. 62. Fir-rigward ta’ l-applikazzjoni tar- regoli ta’ l-għajnuna mill-Istat għas-settur postali, fid-dawl tal-ġurisprudenza ta’ Chronopost [113] u ta’ Altmark [114], il-Kummissjoni approfondiet l-analiżi tagħha tal-kontijiet ta’ l-USPs sabiex tiżgura n-nuqqas ta’ kumpens żejjed u ta’ sussidju nkroċjat. B’mod partikolari, il-Kummissjoni eżaminat il-metodi applikati mill-operaturi postali biex jallokaw l-ispejjeż bejn is-servizzi universali u servizzi oħra u biex jikkalkulaw il-piż finanzjarju tax-xogħolijiet pubbliċi. 63. Il-Kummissjoni ddikjarat kumpens għas-Servizzi ta’ Interess Ekonomiku Ġenerali (SGEI) kompatibbli mar-regoli ta’ l-għajnuna mill-Istat, skond il-Qafas tal-Komunità ta’ l-2005[115], biss fejn l-ammont tal-kumpens ma kienx jaqbeż l-ispejjeż ta’ l-obbligazzjoni tas-servizz pubbliku (sakemm kundizzjonijiet oħra tal-Qafas ta’ l-2005 kienu ukoll issodisfati)[116]. 64. Barra li eżaminat il-kompatibbiltà ta’ kumpens mogħti lill-operaturi postali għall-provvista ta’ SGEI, il-Kummissjoni eżaminat jekk l-operaturi postali kienux qiegħdin igawdu vantaġġi oħra. Per eżempju, fil-każ " France; Recommandation proposant l'adoption de mesures utiles concernant la garantie illimitée de l'Etat en faveur de La Poste "[117], il-Kummissjoni rrakkomandat li Franza għandha twaqqaf il-garanzija Statali bla limitu gawduta mill-Uffiċċju Postali Franċiż fil-kapaċità tiegħu bħala organu pubbliku sa l-aħħar ta’ l-2008. 65. Fl-aħħar nett, barra milli vverifikat li sussidjarji ta’ operturi postali attivi fi swieq kompetittivi barra l-SGEI ma jkunux mogħtija sussidju nkroċjat, il-Kummissjoni kompliet tiżgura li dawn is-sussidjarji ma kienux qiegħdin igawdu għajnuniet Statali. Per eżempju, fil-każ " DHL Leipzig – Halle Airport "[118], il-Kummissjoni ddeċidiet li tiftaħ proċeduri biex tiddetermina jekk Land Sachsen u Leipzig Airport li hija proprjetà pubblika kienux aġixxew bħala investituri privati meta pprovdew lil DHL b’infrastrutturi u garanziji f’każ ta’ projbizzjoni tat-titjiriet bil-lejl. 3. IN-NETWERK TAL-KOMPETIZZJONI EWROPEW U L-QRATI NAZZJONALI – DESKRIZZJONI ĠENERALI TAL-KOOPERAZZJONI 66. L-2006 kienet it-tieni sena sħiħa ta’ implimentazzjoni tas-sistema ta’ infurzar stabbilita mir-Regolament 1/2003. Hija rat aktar tisħiħ tal-kooperazzjoni bejn il-membri tal-ECN, jiġifieri l-NCAs ta’ l-Istati Membri u l-Kummissjoni, min-naħa waħda, u bejn il-qrati nazzjonali u l-Kummissjoni, min-naħa l-oħra. 3.1. Deskrizzjoni ġenerali 67. Il-kooperazzjoni bejn il-membri ta’ l-ECN f’każijiet individwali hija organizzata madwar żewġ obbligi prinċipali min-naħa ta’ l-NCAs, jiġifieri li jinfurmaw lill-Kummissjoni meta jinfetħu każijiet ġodda u qabel tittieħed id-deċiżjoni finali. Il-Kummissjoni ġiet infurmata b’xi 150 każ ġdid ta’ investigazzjoni mibdija mill-NCAs. Numru żgħir ta’ lmenti ġew allokati mill-Kummissjoni lill-NCAs li kienu kuntenti li jsegwu l-kwistjonijiet imqajma, filwaqt li f’numru limitat ta’ okkażjonijiet l-NCAs espressament ġibdu l-attenzjoni tal-Kummissjoni għal problemi suspettati ta’ kompetizzjoni li dehru li kellhom effetti f’bosta Stati Membri. 68. Il-Kummissjoni - jew is-servizzi tagħha, - irrevediet jew tat parir, fuq il-bażi tad-dispożizzjonijiet formali ta’ kooperazzjoni jew fuq bażi informali, dwar xi 125 każ li oriġina mill-NCAs. Sal-lum, il-Kummissjoni m’għamlitx użu mill-possibbiltà li teħles NCA mill-kompetenza tagħha bil-għan li tiżgura applikazzjoni konsistenti tar-regoli tal-kompetizzjoni billi tibda proċeduri taħt l-Artikolu 11(6) tar-Regolament 1/2003. 69. Is-saħħa u l-potenzjal tal-kooperazzjoni ta’ l-ECN imorru lil hinn mill-obbligazzjonijiet legali stabbiliti fir-Regolament 1/2003. L-ECN jipprovdi ukoll pjattaforma utli għall-awtoritajiet tal-kompetizzjoni ta’ l-UE biex jikkoordinaw l-azzjoni ta’ infurzar, jiżguraw il-konsistenza mill-bidu u jiddiskutu kwistjonijiet ġenerali ta’ politika. Matul l-2006, dan ix-xogħol seħħ f’erbà fora differenti. L-ewwel id-Direttur-Ġenerali tad-DĠ tal-Kompetizzjoni u l-kapijiet ta’ l-NCAs kollha ltaqgħu għal-laqgħa annwali tagħhom fil-kuntest ta’ l-ECN, fejn il-mudell tal-programm ta’ klemenza ta’ l-ECN ġie approvat. It-tieni, l-NCAs u l-Kummissjoni ltaqgħu regolarment f’"laqgħat plenarji" fejn kwistjonijiet ġenerali relatati mal-politika ta’ l-antitrust ġew diskussi. It-tielet, sitt gruppi ta’ ħidma kienu qiegħdin jittrattaw kwistjonijiet speċifiċi, bħall-inkjesti settorjali jew l-abbuż ta’ pożizzjonijiet ta’ dominanza. Fl-aħħar nett, 15-il sottogrupp settorjali ta’ l-ECN kienu ddedikati għal setturi partikolari[119]. 3.2. L-applikazzjoni tar-regoli tal-kompetizzjoni ta’ l-UE mill-qrati nazzjonali fl-UE 70. L-artikolu 15(1) tar-Regolament 1/2003 jippermetti lill-imħallfin nazzjonali li jitolbu lill-Kummissjoni informazzjoni fil-pussess tagħha jew għal opinjoni fuq kwistjonijiet li jikkonċernaw l-applikazzjoni tar-regoli tal-kompetizzjoni ta’ l-UE. Fl-2006, il-Kummissjoni ħarġet opinjoni waħda lil qorti fl-Olanda u opinjoni oħra lil imħallef Belġjan. Talba minn imħallef Svediż kienet pendenti fl-aħħar tas-sena. 71. L-Artikolu 15(2) tar-Regolament 1/2003 jeżiġi li l-Istati Membri jgħaddu lill-Kummissjoni kopja ta’ kull sentenza bil-miktub maħruġa minn qrati nazzjonali li tiddeċiedi dwar l-applikazzjoni ta’ l-Artikoli 81 jew 82 KE. Il-Kummissjoni rċeviet kopji ta’ xi 30 sentenza mogħtija fl-2006, li ġew impoġġija fuq is-sit web tad-DĠ tal-Kompetizzjoni sakemm l-awtorità li ttrażmettithom ma kklassifikathomx bħala kunfidenzjali. 72. L-Artikolu 15(3) tar-Regolament 1/2003 jipprovdi li fejn l-applikazzjoni koerenti ta’ l-Artikoli 81 jew 82 KE teħtieġ hekk, il-Kummissjoni, fuq inizjattiva tagħha stess, tista’ tissottometti osservazzjonijiet bil-miktub lil qrati ta’ l-Istati Membri, u tista’ ukoll tagħmel osservazzjonijiet orali bil-permess tal-qorti kkonċernata. Fl-2006, għall-ewwel darba mid-dħul fis-seħħ tar-Regolament 1/2003, il-Kummissjoni għamlet użu minn din il-possibbiltà ta’ "amicus curiae", billi ppreżentat osservazzjonijiet lill-Cour d'appel de Paris dwar l-interpretazzjoni tar-regolament ta’ eżenzjoni ta’ kategorija tal-vetturi bil-mutur[120]. 73. Taħriġ u edukazzjoni kontinwa ta’ l-imħallfin nazzjonali fil-liġi tal-kompetizzjoni ta’ l-UE hija importanti ħafna sabiex tiġi żgurata l-applikazzjoni kemm effettiva kif ukoll koerenti ta’ dawk ir-regoli. Mill-2002, il-Kummissjoni kkofinanzjat bosta proġetti ta’ taħriġ kull sena u reġgħet għamlet hekk fl-2006, billi kkofinanzjat 15-il proġett għat-taħriġ ta’ l-imħallfin nazzjonali mill-25 Stat Membru ta’ l-UE kollha. 4. L-ATTIVITAJIET INTERNAZZJONALI 74. Fit-tħejjija għall-adeżjoni tar-Rumanija u l-Bulgarija f’Jannar 2007, il-Kummissjoni mmonitorjat mill-qrib il-preparazzjonijiet għall-isħubija u assistiet fl-infurzar tar-regoli tal-kompetizzjoni. Hija rreviżjonat il-miżuri ta’ għajnuna mill-Istat li l-Bulgarija u r-Rumanija nnotifikaw skond il-mekkaniżmu ta’ għajnuna eżistenti stabbilit mit-Trattat ta’ Adeżjoni. Il-Kummissjoni kompliet tassisti lill-Kroazja u lit-Turkija, kif ukoll lill-pajjiżi tal-Balkani tal-Punent, f’aktar allinjament tar-regoli tal-kompetizzjoni tagħhom mal-liġi ta’ l-UE. 75. Il-Kummissjoni kompliet il-kooperazzjoni intensiva ma’ awtoritajiet tal-kompetizzjoni numerużi fuq bażi bilaterali u b’mod partikolari ma’ l-awtoritajiet ta’ l-imsieħba kummerċjali prinċipali tal-Komunità. Ibbażata fuq ftehimiet ta’ kooperazzjoni dedikat fi kwistjonijiet ta’ kompetizzjoni, il-kooperazzjoni ma’ l-Istati Uniti, mal-Kanada u mal-Ġappun tinkludi kuntatti relatati mal-każ, azzjoni ta’ infurzar koordinata u diskussjonijiet fuq ir-rimedji. Id-DĠ tal-Kompetizzjoni offra assistenza fl-abbozzar ta’ liġi tal-kompetizzjoni fiċ-Ċina u fir-Russja. 76. Fil-qafas ta’ kooperazzjoni multilaterali , id-DĠ tal-Kompetizzjoni kompla jkollu rwol importanti fin-Netwerk tal-Kompetizzjoni Internazzjonali, li fih huwa membru tal-Grupp ta’ Direzzjoni, għandu l-presidenza konġunta tal-Grupp ta’ Ħidma tal-Kartelli, u huwa membru attiv ta’ Gruppi ta’ Ħidma dwar l-Amalgamazzjonijiet, l-Implimentazzjoni tal-Politika tal-Kompetizzjoni, u Mġieba Unilaterali. Barra minn hekk, id-DĠ tal-Kompetizzjoni kompla jipparteċipa b’mod attiv u jikkontribwixxi fix-xogħol tal-Kumitat tal-Kompetizzjoni ta’ l-OECD. 5. IL-KOOPERAZZJONI INTERISTITUZZJONALI 77. Il-Kummissjoni kompliet il-kooperazzjoni tagħha ma’ istituzzjonijiet u korpi oħra tal-Komunità. 78. Kull sena, il-Parlament Ewropew joħroġ rapport fuq inizjattiva tiegħu stess dwar ir-Rapport tal-Kompetizzjoni Annwali tal-Kummissjoni[121]. Il-Kummissjoni pparteċipat ukoll f’diskussjonijiet miżmuma fil-Parlament Ewropew dwar inizjattivi tal-politika tal-Kummissjoni, bħal fuq ir-riforma ta’ l-għajnuna mill-Istat u l-Green Paper fuq azzjonijiet għad-danni għall-ksur tar-regoli ta’ l-antitrust tal-KE. Il-Kummissarju responsabbli għall-Kompetizzjoni jżomm skambji ta’ opinjonijiet regolari mal-Kumitati Parlamentari responsabbli biex jiddiskuti kwistjonijiet ta’ politika tal-kompetizzjoni. Il-Kumitat inkarigat mill-Affarijiet Ekonomiċi u Monetarji jirċievi listi regolari ta’ każijiet pendenti fil-qasam pubbliku kif ukoll informazzjoni fuq l-inizjattivi ta’ politika prinċipali fil-qasam tal-kompetizzjoni. Fl-aħħar nett, il-Kummissjoni tikkoopera ukoll mill-qrib ma’ Membri tal-Parlament Ewropew, billi tirrispondi għal Mistoqsijiet Parlamentari (kemm orali kif ukoll bil-miktub)[122] u Petizzjonijiet, kif ukoll ma’ l-Ombudsman Ewropew. 79. Il-Kummissjoni tikkoopera ukoll mill-qrib mal-Kunsill, billi tinfurmah b’inizjattivi ta’ politika importanti fil-qasam tal-kompetizzjoni bħar-riforma ta’ l-għajnuna mill-Istat u l-inkjesti tas-setturi ta’ l-enerġija u tas-servizzi finanzjarji, u tipparteċipa fi gruppi ta’ ħidma tal-Kunsill. 80. Barra minn hekk, il-Kummissjoni tinforma lill-Kumitat Ekonomiku u Soċjali Ewropew u lill-Kumitat tar-Reġjuni dwar inizjattivi ta’ politika importanti u tipparteċipa f’dibattiti li jistgħu jitħejjew minn xi Kumitat minnhom, per eżempju b’konnessjoni ma’ l-adozzjoni tar-rapport annwali mill-Kumitat Ekonomiku u Soċjali Ewropew dwar ir-Rapport Annwali tal-Politika tal-Kompetizzjoni tal-Kummissjoni. [1] SEC(2007)0860. [2] http://ec.europa.eu/comm/competition/index_mt.html [3] Avviż tal-Kummissjoni dwar l-Immunità mill-multi u t-tnaqqis tal-Multi f'Każijiet ta’ Kartelli (ĠU C 298, 8.12.2006). [4] Avviż tal-Kummissjoni dwar l-immunità minn multi u tnaqqis f’multi f’każijiet ta’ kartell(ĠU C 45, 19.2.2002). [5] Linji ta’ gwida dwar il-metodu ta’ kalkolu tal-multi imposti skond l-Artikolu 23(2)(a) tar-Regolament Nru 1/2003 (ĠU C 210, 1.9.2006). [6] Il- Green Paper , adottata mill-Kummissjoni f’Diċembru 2005, tista’ tinstab f’ http://ec.europa.eu/comm/competition/antitrust/actionsdamages/documents.html [7] L-opinjoni ta’ l-EESC tista’ tinstab f’ http://eescopinions.eesc.europa.eu/EESCopinionDocument.aspx?identifier=ces\int\int306\ces1349-2006_ac.doc&language=MT [8] Il-programm leġiżlattiv u ta’ ħidma għall-2007 tal-Kummissjoni huwa disponibbli f’ http://ec.europa.eu/atwork/programmes/index_en.htm [9] Il-proposta tal-Kummissjoni għal Regolament dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Kimiċi, COM (2003) 644 finali. [10] Każ Nru 38.620 Hydrogen peroxide and perborate ( Kimika tal-bliċ) deċiżjoni tal-Kummissjoni, 3.5.2006; Każ Nru COMP/38.645 Methacrylates (Ħġieġ akriliku) deċiżjoni tal-Kummissjoni, 31.5.2006; Każ Nru COMP/38.456 Bitumen Netherlands deċiżjoni tal-Kummissjoni, 13.9.2006; Każ Nru COMP/38.121 Fittings (Fittings tar-ramm) deċiżjoni tal-Kummissjoni, 20.9.2006; Każ Nru COMP/38.907 Steel beams (adozzjoni mill-ġdid) deċiżjoni tal-Kummissjoni, 8.11.2006; Każ Nru COMP/38.638 Synthetic rubber (BR/ESBR) deċiżjoni tal-Kummissjoni, 29.11.2006; Każ Nru COMP/39.234 Alloy surcharge (adozzjoni mill-ġdid) deċiżjoni tal-Kummissjoni, 20.12.2006. [11] Din il-figura ma tinkludix il-kumpaniji li rċevew l-immunità mill-multi għall-kooperazzjoni taħt l-Avviż ta’ Klemenza. [12] Każ COMP/38.784 Telefónica . [13] Każ COMP/37.966 Distrigaz , ara l-komunikat lill-istampa tal-Kummissjoni MEMO/197, 16.5.2006. [14] Każ Nru COMP/38.113 Prokent/Tomra . [15] Każ Nru COMP/38.381 De Beers deċiżjoni tal-Kummissjoni, 22.2.2006; Każ Nru COMP/38.173 FA Premier League deċiżjoni tal-Kummissjoni, 22.3.2006; Każ Nru COMP/38.348 Repsol CPP deċiżjoni tal-Kummissjoni, 12.4.2006; Każ Nru COMP/38.681 Cannes Extension Agreement deċiżjoni tal-Kummissjoni, 4.10.2006. [16] Ara l-kawża T-44/00 Mannesmannröhren-Werken AG [2004] Ġabra p. II-2223, para. 65. [17] Ara t-XXIII Rapport dwar il-Politika tal-Kompetizzjoni 1993, punt 207. [18] Ir-Regolament tal-Kunsill (KE) Nru 139/2004 ta' l-20 ta' Jannar 2004 dwar il-kontroll ta' konċentrazzjonijiet bejn impriżi (ir-Regolament tal-KE dwar l-Għaqdiet)(ĠU L 24, 29.1.2004, p. 1). [19] Ir-Regolament tal-Kunsill (KEE) Nru 4064/89 tal-21 ta’ Diċembru 1989 dwar il-kontroll ta' konċentrazzjonijiet bejn impriżi (ĠU L 395, 30.12.1989, p. 1). Ir-Regolament kif emendat l-aħħar mir-Regolament (KE) Nru 1310/97 (ĠU L 180, 9.7.1997, p. 1). [20] ĠU C 66, 2.3.1998, p. 5. [21] ĠU C 66, 2.3.1998, p. 1. [22] ĠU C 66, 2.3.1998, p. 14. [23] ĠU C 66, 2.3.1998, p. 25. [24] Każ COMP/M.4141 Linde/BOC Deċiżjoni tal-Kummissjoni, 6.6.2006. [25] Każ COMP/M.3916 T-Mobile Austria/tele.ring Deċiżjoni tal-Kummissjoni, 26.4.2006. [26] Każ COMP/M.4057 Korsnäs/Assidomän Cartonboard Deċiżjoni tal-Kummissjoni, 12.5.2006. [27] Każ COMP/M.4000 Inco/Falconbridge Deċiżjoni tal-Kummissjoni, 4.7.2006. [28] Każ COMP/M.4187 Metso/Aker Kvaerner Deċiżjoni tal-Kummissjoni, 12.12.2006. [29] Linji ta’ Gwida dwar il-vaultazzjoni ta’ l-amalgamazzjonijiet orizzontali taħt ir-Regolament tal-Kunsill dwar il-kontroll tal-konċentrazzjonijiet bejn l-impriżi, paragrafi,76-88 (ĠU C 31, 5.2.2004, p. 5). [30] Regolament tal-Kummissjoni (KE) Nru 1628/2006 ta’ l-24 ta’ Ottubru 2006 dwar l-applikazzjoni ta’ l-Artikoli 87 u 88 tat-Trattat għall-għajnuna għall-investiment reġjonali (ĠU L 302, 1.11.2006, p. 29). [31] Il-Kummissjoni adottat Linji ta’ Gwida għall-Għajnuna Reġjonali ġodda (RAG) għall-perjodu 2007-2013 f’Diċembru 2005 (ĠU C 54, 4.3.2006, p. 13). [32] ĠU C 323, 30.12.2006, p. 1. [33] ĠU C 194, 18.8.2006, p. 2. [34] Ara l-Komunikazzjoni "Naħdmu flimkien għat-tkabbir ekonomiku u għall-impjiegi – Bidu ġdid għall-istrateġija ta’ Liżbona", COM (2005) 24 finali, 2.2.2005. [35] Ir-Regolament tal-Kummissjoni (KE) Nru 1998/2006 tal-15 ta’ Diċembru 2006 dwar l-applikazzjoni ta’ l-Artikoli 87 u 88 tat-Trattat għall-għajnuna de minimis (ĠU L 379, 28.12.2006). [36] Esklużi deċiżjonijiet biex tinfetaħ il-proċedura ta’ investigazzjoni formali, corrigenda , inġunzjonijiet, proposti għal miżuri xierqa. [37] ĠU C 70, 19.3.2002, p. 8. [38] Każ Nru 245/2006 LG Philips LCD Poland Sp. z o.o. (għadu mhux ippubblikat), Każ Nru 246/2006 Ohsung [Dong Seo] Display Poland Sp. z o.o. (għadu mhux ippubblikat), Każ Nru 247/2006 Lucky SMT Sp. z o.o. (għadu mhux ippubblikat), Każ Nru 248/2006 Dong Yang Electronics Sp. z o.o. (għadu mhux ippubblikat), Każ Nru 249/2006 Heesung Electronics Poland Sp. z o.o. (għadu mhux ippubblikat), Każ Nru 250/2006 LG Chem Poland Sp. z o.o. (għadu mhux ippubblikat), Każ Nru 251/2006 LG Innotek Poland Sp. z o.o. (għadu mhux ippubblikat), Każ Nru 256/2006 LG Electronics Wroclaw Sp. z o.o.- House appliances (għadu mhux ippubblikat), Każ Nru 257/2006 LG Electronics Wroclaw Sp. z o.o.-TV sets (għadu mhux ippubblikat). [39] Każ Nru 17/2006 First Solar GmbH (ĠU C 259, 27.10.2006, p. 13). [40] Każ Nru 409/2006 HighSi GmbH (għadu mhux ippubblikat). [41] Każ Nru 34/2006 Hankook Tire Hungary Ltd (ĠU C 232, 27.9.2006, p. 2). [42] N 121/2006 Soutien de l'Agence de l'innovation industrielle en faveur des programmes mobilisateurs pour l'innovation industrielle (għadu mhux ippubblikat). [43] N 193/2006 Għajnuna R&D kbira lir-Rolls Royce et al. – Magna li tirrispetta l-Ambjent (Environmentally Friendly Engine - EFE) (għadu mhux ippubblikat). [44] N 186/2006 Soutien d'Eurocopter pour le développement d'un hélicoptère de transport moyen tonnage EC175 (għadu mhux ippubblikat). [45] N 708/2006 Soutien de l'Agence de l'innovation industrielle en faveur du programme de R&D BioHub (għadu mhux ippubblikat). [46] C 36/2005 Investbx (għadu mhux ippubblikat). [47] Nru 9/2006 Fondi ta’ kapital ta’ riskju favur SME innovattiv fil-Mezzogiorno (ĠU C 218, 9.9.2006, p. 9). [48] Ara per eżempju: NN162/A/2003 u N317/A/2006, Awstrija, appoġġ għall-produzzjoni ta' l-elettriku minn sorsi ta' enerġija li tiġġedded skond il- Green Electricity Act (tariffi ta' alimentazzjoni) (ĠU C 221, 14.9.2006, p. 9), NN162/B/2003 u NN317/B/2006, Awstrija, appoġġ għall-produzzjoni tas-CHP skond il- Green Electricity Act (tariffi ta' appoġġ) (ĠU C 221, 14.9.2006, p. 9). [49] ĠU C 202, 25.8.2006, p. 9. [50] ĠU C 209, 31.8.2006, p. 8. [51] Ir-Regolament tal-Kummissjoni (KE) Nru 68/2001 tat-12 ta’ Jannar 2001, kif emendat mir-Regolament tal-Kummissjoni (KE) Nru 363/2004 tal-25 ta’ Frar 2004 u mir-Regolament tal-Kummissjoni (KE) Nru 1976/2006 ta’ l-20 ta’ Diċembru 2006, dwar it-tħaddim ta’ l-Artikoli 87 u 88 tat-Trattat tal-KE dwar l-għajnuna għat-taħriġ. [52] Żewġ każijiet ġew deċiżi fl-2006: C 40/05 Ford Genk (il-Belġju) u N 653/05 Webasto (il-Portugall) . Għal tliet każijiet oħra, il-Kummissjoni ma kinitx għadha ħadet deċiżjoni finali sa l-aħħar ta’ l-2006. [53] Każijiet NN 14/06 Ottana Energia deċiżjoni tal-Kummissjoni, 12.12.2006 (għadha mhux ippubblikata), NN 16/06 CIT deċiżjoni tal-Kummissjoni, 7.7.2006 (ĠU C 244, 11.10.2006, p. 14), N 28/06 Techmatrans deċiżjoni tal-Kummissjoni, 20.2.2006 (ĠU C 87, 11.4.2006, p. 2). [54] Każijiet N 464/05 AB Kauno deċiżjoni tal-Kummissjoni, 22.2.2006 (ĠU C 270, 7.11.2006, p. 2), N 632/05 Energetyka Wislosan deċiżjoni tal-Kummissjoni, 19.7.2006 (ĠU C 232, 27.9.2006, p. 2). [55] Każ C 44/2005 Huta Stalowa Wola deċiżjoni tal-Kummissjoni, 20.12.2006 (għadu mhux ippubblikat). [56] Każijiet C 3/2005 FSO deċiżjoni tal-Kummissjoni, 20.12.2006 (għadha mhux ippubblikata), C 25/2005 Frucona Košice deċiżjoni tal-Kummissjoni, 7.6.2006 (għadha mhux ippubblikata), C 42/2005 Konas deċiżjoni tal-Kummissjoni, 26.9.2006 (għadha mhux ippubblikata), C 1/2005 Euromoteurs deċiżjoni tal-Kummissjoni, 26.4.2006 (ĠU L 307, 7.11.2006, p. 213). [57] Każ E22/2004 Inċentivi għal investimenti relatati ma’ l-esportazzjoni. [58] CR 57/03 Tremonti Bis , CR 36/01 Beaulieu Ter Lembeek , CR 8/04 Inċentivi fiskali għal kumpaniji elenkati ġodda , CR 13/B/03 L-iskema ta’ taxxa tan-Negozju tat-Telekom ta’ Franza u CR 57/02 Article 44 Septies CGI . [59] COM(2006) 851 finali. [60] L-Awtorità tal-Kompetizzjoni Daniża interveniet kontra prezzijiet eċċessivi u manipulazzjoni tas-suq fid-Danimarka tal-Punent, l-Awtorità tal-Kompetizzjoni Ġermaniża interveniet kontra ftehim fit-tul għall-provvista tal-gass bejn bejjiegħa bl-ingrossa u Stadtwerke, u l-Awtorità tal-Kompetizzjoni Taljana interveniet kontra nuqqas ta’ espansjoni tal-kapaċità sabiex tiġi protetta d-dominanza fuq is-suq ‘l isfel mis-sors. [61] Deċiżjoni tal-Kummissjoni fil-Każ COMP/38.348 Repsol CPP, 12.4.2006. [62] Każ COMP/M.3868 DONG/Elsam/Energi E2 deċiżjoni tal-Kummissjoni, 14.3.2006. [63] Każ COMP/M.4180 Gaz de France/Suez deċiżjoni tal-Kummissjoni, 14.11.2006. [64] ĠU C 324, 21.12.2005, p. 12. [65] ĠU C 52, 2.3.2006, p. 8. [66] ĠU C 145, 21.6.2006, p. 8 u ĠU C 214, 6.9.2006, p. 5. [67] ĠU L 268, 27.9.2006, p. 37. [68] Id-Direttiva 2003/87/KE li tistabbilixxi skema għall-iskambju ta' emissjonijiet tal-gassijiet serra, ĠU L 275, 25.10.2003, p. 32, kif emendat bid-Direttiva 2004/101/KE, ĠU L 338, 13.11.2004, p. 18. [69] Id-deċiżjoni tal-Kummissjoni, 13.6.2005 (ĠU C 144, 14.6.2005, p. 13). [70] Każ COMP/M.4055 Talanx/Gerling deċiżjoni tal-Kummissjoni, 5.4.2006. [71] ĠU C 210, 1.9.2006, p. 12. [72] ĠU L 366, 21.12.2006, p. 47. [73] Id-Direttiva 2002/21/KE tal-Parlament Ewropew u tal-Kunsill tas-7 ta’ Marzu 2002 dwar kwadru regolatorju komuni għan-networks ta' komunikazzjonijiet u servizzi elettroniċi (Direttiva Kwadru) (ĠU L 108, 24.4.2002, p. 33), id-Direttiva 2002/19/KE tal-Parlament Ewropew u tal-Kunsill tas-7 ta' Marzu 2002 dwar aċċess għal, u interkonnessjoni ta', netwerks ta' komunikazzjoni elettronika u faċilitajiet assoċjati magħhom (Direttiva Aċċess) (ĠU L 108, 24.04.2002 p. 7), id-Direttiva 2002/20/KE tal-Parlament Ewropew u tal-Kunsill tas-7 ta' Marzu 2002 dwar l-awtorizzazzjoni ta' netwerks u servizzi ta' komunikazzjoni elettronika (Direttiva Awtorizzazzjoni) (ĠU L 108, 24.04.2002 p. 21), id-Direttiva 2002/22/KE tal-Parlament Ewropew u tal-Kunsill tas-7 ta' Marzu 2002 dwar servizz universali u d-dritt ta' l-utenti dwar netwerks u servizzi ta' komunikazzjoni elettronika (Direttiva dwar is-Servizzi Universali) (ĠU L 108, 24.04.2002 p. 51 ), id- Direttiva 2002/58/KE tal-Parlament Ewropew u tal-Kunsill tat-12 ta' Lulju 2002 dwar l-ipproċessar tad- data personali u l-ħarsien tal-privatezza fis-settur tal-komunikazzjoni elettronika (Direttiva dwar privatezza u komunikazzjoni elettronika) (ĠU L 201, 31.07.2002 p. 37). [74] 'Dokument ta’ ħidma ta’ l-istaff tal-Kummissjoni, konsultazzjoni pubblika dwar abbozz ta’ rakkomandazzjoni tal-Kummissjoni fuq Swieq tal-Prodotti u tas-Servizzi Relevanti fi ħdan is-settur tal-komunikazzjonijiet elettroniċi suxxettibbli għal regolazzjoni ex ante skond id-Direttiva 2002/21/KE tal-Parlament Ewropew u tal-Kunsill dwar qafas regolatorju komuni għan-netwerks u għas-servizzi ta’ komunikazzjonijiet elettroniċi', disponibbli f’: http://europa.eu.int/information_society/policy/ecomm/doc/info_centre/public_consult/review/recommendation_final.pdf [75] Taħt l-Artikolu 7 tad-Direttiva Kwadru, ir-regolaturi nazzjonali għandhom jinnotifikaw lill-Kummissjoni r-riżultati ta’ l-analiżi tagħhom ibbażata fuq il-liġi tal-kompetizzjoni tat-18-il suq. [76] Ara per eżempju Każijiet N 398/2005 Benefiċċju fiskali għall-iżvilupp għall-broadband fl-Ungerija deċiżjoni tal-Kummissjoni, 16.5.2006, N 118/2006 L-iżvilupp ta’ netwerks ta’ komunikazzjoni broadband f’żoni rurali tal-Latvja deċiżjoni tal-Kummissjoni, 7.6.2006, N 264/05 Broadband għat-Toskana rurali deċiżjoni tal-Kummissjoni, 13.9.2006, N 222/2005 Għajnuna biex tiġi magħquda l-qasma diġitali fis-Sardenja deċiżjoni tal-Kummissjoni, 22.11.2006. [77] Każ C 35/2006 L-iżvilupp tal-broadband f’ Appingedam deċiżjoni tal-Kummissjoni, 19.7.2006. [78] Ara n-notifikazzjonijiet minn Ċipru, l-Irlanda, Malta, Spanja u s-Slovenja. L-NRA Irlandiża, madankollu, irtirat id-denominazzjoni SMP tagħha matul il-kors ta’ proċeduri fil-qrati nazzjonali. [79] Każ COMP/M.3916 T-Mobile Austria/tele.ring deċiżjoni tal-Kummissjoni, 26.4.2006. Ara ukoll paragrafu 0 aktar ‘il fuq. [80] Ara ukoll paragrafu 12 aktar ‘il fuq. [81] Każ COMP/M.4297 Nokia/Siemens deċiżjoni tal-Kummissjoni, 13.11.2006. [82] Każ COMP/M.4214 Alcatel/Lucent deċiżjoni tal-Kummissjoni, 24.7.2006. [83] Id-Direttiva tal-Kummissjoni 2002/77/KE tas-16 ta’ Settembru 2002 dwar il-kompetizzjoni fis-swieq għan-netwerks u għas-servizzi tal-komunikazzjonijiet elettroniċi (ĠU L 249, 17.9.2002, p. 21). [84] Każ C33/2006 L-introduzzjoni tat-televiżjoni diġitali terrestri (DVB-T) fil-Bavaria f’ http://ec.europa.eu/comm/competition/state_aid/register/ii/doc/C-33-2006-WLWL-en-19.07.2006.pdf [85] Każ C34/2006 L-introduzzjoni tat-televiżjoni diġitali terrestri (DVB-T) fin-North Rhine-Westphalia f’ http://ec.europa.eu/comm/competition/state_aid/register/ii/doc/C-34-2006-WLWL-en-19.07.2006.pdf [86] Każ N111/2006 Aide à la TNT dans les régions sans simulcast f’ http://ec.europa.eu/community_law/state_aids/comp-2006/n111-06.pdf; Każ N546/2006 Fonds d'aide à des particuliers sous conditions de ressources dans la perspective de la fin de la radiodiffusion analogique f’ http://ec.europa.eu/community_law/state_aids/comp-2006/n546-06.pdf [87] Każ N270/2006 Subsidies to digital decoders with open API f’ http://ec.europa.eu/comm/competition/state_aid/register/ii/doc/N-270-2006-en-WLWL-24.01.2007.pdf [88] Komunikazzjoni mill-Kummissjoni dwar l-applikazzjoni tar-regoli dwar l-għajnuna mill-Istat għax-xandi tas-servizz pubbliku (ĠU C 320, 15.11.2001, p. 5). [89] Cf. Deċiżjoni tal-Kummissjoni li tapprova l-pjan tar-ristrutturar finanzjarju għall-PSB Portugiż f’Lulju 2006 (Għajnuna mill-Istat NN 31/2006 – il-Portugall). [90] Cf. Deċiżjoni tal-Kummissjoni li tagħlaq l-investigazzjoni ta’ l-għajnuna eżistenti li tikkonċerna r-reġim ta’ ffinanzjar ġenerali għax-xandar tas-servizz pubbliku Portugiż RTP (Għajnuna mill-Istat E 14/2005 – il-Portugall). [91] Cf. Deċiżjoni tal-Kummissjoni li tikkonċerna l-iffinanzjar ad hoc tax-xandara tas-servizz pubbliku Daniżi adottata fl-2006 (Għajnuna mill-Istat C 2/2004 – l-Olanda). [92] Każ COMP/38.173 Bejgħ konġunt tad-drittijiet tal-medja lill-FA Premier League f’ http://ec.europa.eu/comm/competition/antitrust/cases/index/by_nr_76.html#i38_173 [93] Każ COMP/37.398, Bejgħ konġunt tad-drittjiet kummerċjali tal-UEFA Champions League (ĠU L 291, 8.11.2003, p. 25) u Każ COMP/37.214, Bejgħ konġunt tad-drittijiet tal-medja lill-Bundesliga Ġermaniż (ĠU L 134, 27.5.2005, p. 46). [94] Każ COMP/M.4066, CVC/SLEC , f’ http://ec.europa.eu/comm/competition/mergers/cases/index/ m81.html#m_4066 [95] Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali u lill-Kumitat tar-Reġjuni dwar ċerti aspetti legali relatati ma’ xogħolijiet ċinematografiċi u xogħolijiet awdjoviżivi oħra (COM(2001) 534 finali ta’ 26.9.2001, ĠU C 43, 16.2.2002). [96] Każ NN 84/05: http://ec.europa.eu/comm/competition/state_aid/register/ii/doc/NN-84-2004-WLWL-fr-22.03.2006.pdf [97] Każ N 461/05: http://ec.europa.eu/community_law/state_aids/comp-2005/n461-05.pdf [98] Każ N 695/06: http://ec.europa.eu/comm/competition/state_aid/register/ii/by_case_nr_n2006_690.html#695 [99] Każ COMP/38681 Ftehim ta’ Cannes , impenji f’http://ec.europa.eu/comm/competition/antitrust/cases/decisions/38681/commitments.pdf. Ara ukoll il-Komunikat lill-Istampa IP/06/1311, 4.10.2006. [100] Il-Komunikat lill-Istampa MEMO/06/63, 7.2.2006. [101] N 400/2006 l-Italja adottata fis-6.12.2006 u N 573/2005 id-Danimarka biex tiġi adottata. [102] Ara d-deċiżjoni tal-Kummissjoni N 604/2005, 16.5.2006 (ĠU C 209, 31.8.2006) u d-deċiżjoni tal-Kummissjoni N 556/2005, 19.7.2006 (ĠU C 207, 30.8.2006). [103] Id-deċiżjoni tal-Kummissjoni N 565/2005, 22.2.2006, C(2006) 457 finali. [104] Id-deċiżjoni tal-Kummissjoni N 622/2005, 7.6.2006, C(2006) 2077 finali. [105] N 478/2004, 7.6.2006 (ĠU C 209, 31.8.2006). [106] ĠU L 269, 28.9.2006, p. 1. [107] Id-deċiżjonijiet tal-Kummissjoni C(2006) 2009, 31.5.2006 u C(2006) 2010, 20.6.2006. [108] Ir-Regolament (KE) Nru 847/2004 tal-Parlament Ewropew u tal-Kunsill tad-29 ta’ April 2004 fuq in-negozjati u l-implimentazzjoni ta’ ftehim tas-servizz ta’ l-ajru bejn l-Istati Membri u pajjiżi terzi (ĠU L 157, 30.4.2004, p. 7). [109] Cyprus Airways (ĠU C 113, 13.5.2006, p. 2). [110] Notevolment fir-rigward ta’ Malta (N640/06 – adottata fit-22 ta’ Novembru). [111] Notevolment każ li jinvolvi infieq kapitali għal sitt ajruporti żgħar fl-Irlanda (N353/06 – adottat fis-26 ta’ Settembru). [112] DHL Leipzig – Halle Airport , adottata fit-22 ta’ Novembru. [113] Kawżi magħquda C-83/01 P, C-93/01 P u C-94/01 P, Chronopost SA [2003] Ġabra p. I-6993. [114] Kawża C-280/00, Altmark Trans GmbH [2003] Ġabra p. I-7747. [115] Qafas Komunitarju ta’ għajnuniet ta’ l-Istat taħt forma ta’ kumpens tas-servizz pubbliku (ĠU C 297, 29.11.2005, p. 4). [116] Ara, per eżempju, Każ N 165/2005, Fondi ta’ sostenn tal-gvern għan-netwerk rurali lil Post Office Limited (POL) għall-2006-2008 (ĠU C 141, 16.6.2006, p. 2) u Każ N 642/05, Kumpens ta’ l-Istat lil Posten AB għall-provvista ta’ servizzi għall-pagament bażiku u għall-faċilitajiet għall-flus kontanti. [117] Każ E 15/2005, Recommandation proposant l'adoption de mesures utiles concernant la garantie illimitée de l'Etat en faveur de La Poste (għadu mhux ippubblikat). [118] Każ N 227/2006; DHL – Leipzig Halle Airport (ĠU C 48, 2.3.2007, p. 7). [119] Kummerċ Bankarju, Titoli, Assigurazzjoni, Ikel, Prodotti Farmaċewtiċi, Servizzi Professjonali, Kura tas-Saħħa, l-Ambjent, l-Enerġija, il-Ferroviji, it-Trasport Marittimu, il-Vetturi, it-Telekoms, il-Medja, u l-Isport. [120] Ir-Regolament tal-Kummissjoni (KE) Nru 1400/2002 tal-31 ta’ Lulju 2002 dwar l-applikazzjoni ta’ l-Artikolu 81(3) tat-Trattat dwar il-kategoriji ta’ ftehim vertikali u prattika miftiehma fis-settur tal-vetturi bil-mutur (ĠU L 203, 1.8.2002, p. 30). [121] Fl-2006, dan kien jikkonċerna r-rapport Rapporteur Lipietz dwar ir-Rapport Annwali tal-Kompetizzjoni tal-Kummissjoni ta’ l-2004. [122] Fl-2006, bejn wieħed u ieħor 551 mistoqsija bil-miktub u 66 mistoqsijiet orali indirizzati lill-Kummissjoni kienu jikkonċernaw (aspetti ta’) l-politika tal-kompetizzjoni.